“Vi kae li, si fofoa mehea to nɛ o mahã?”—HEBRITƆWO 12:7.\n1, 2. Nukatae vinyinyi nye kuxi na dzilawo egbea?\nNUMEKUKU aɖe si wowɔ le Japan le ƒe ʋɛ siwo va yi me ɖee fia be ame tsitsi siwo wobia gbee ƒe afã kloe susui be kadodo boo aɖeke mele dzilawo kple wo viwo dome o eye be dzilawo ɖe asi le wo viwo ƒe mɔwo ŋu na wo akpa. Le numekuku bubu si wowɔ le dukɔ ma ke me la, Ame ɖeka le ame ene ɖesiaɖe si wobia gbee me lɔ̃ ɖe edzi be yewomenya alesi yewoawɔ nui kple ɖeviwo o. Menye Ɣedzeƒenutowo me koe wòle nenema le o. The Toronto Star ka nya ta be: “Dzila Canadatɔ geɖe lɔ̃ ɖe edzi be yewomeka ɖe edzi be dzila nyui nyenye ƒe ŋutete le yewo si o.” Ele sesẽm na dzilawo le afisiafi be woahe wo viwo.\n2 Nukatae ɖeviwo nyinyi nyea kuxi na dzilawo? Nusi koŋ tae wòle nenema ɖo enye be míele ‘ŋkeke mamlɛ,’ kple ‘ɣeyiɣi vɔ̃wo’ me. (Timoteo II, 3:1) Gakpe ɖe eŋu la, Biblia gblɔ be “ame ƒe dzimesusu enye vɔ̃ tso [eƒe] ɖevime ke.” (Mose I, 8:21) Eye ɖevi siwo si nuteƒekpɔkpɔ mesu o koŋ dzie Satana, amesi le “abe dzata, si le gbe ɖem” ene la, te ŋu dzena bɔbɔe. (Petro I, 5:8) Ðikeke mele eme o be kplamatsedonuwo le mɔ dzi na dzila Kristotɔ, siwo ɖoe be yewoanyi yewo viwo le ‘Yehowa ƒe hehe kple nuxɔxlɔ̃ me’ la fũ. (Efesotɔwo 6:4) Aleke dzilawo ate ŋu akpe ɖe wo viwo ŋu be woatsi azu Yehowa-subɔla tsitsi, siwo ate ŋu ade vovototo “nyui kple vɔ̃” dome?—Hebritɔwo 5:14.\n3. Nukatae dzilawo ƒe hehenana kple mɔfiafia le vevie hena ɖeviwo nyinyi dzidzedzetɔe?\n3 Fia nyanu Salomo gblɔ be: “Bometsitsi bla ɖe ŋutsuvi ƒe dzi ŋu.” (Lododowo 13:1; 22:15) Be woaɖe bometsitsi sia ɖa le ɖeviwo ƒe dzi ŋu la, ehiã be wo dzilawo naɖɔ wo ɖo lɔlɔ̃tɔe. Gake ɖɔɖɔɖo sia medzea ɖeviwo ŋu ɣesiaɣi o. Le nyateƒe me ne woɖo aɖaŋu na wo zi geɖe la, ekua dzi na wo, eɖanye amekae ɖaɖoe o. Eyata ele be dzilawo nasrɔ̃ alesi ‘woamlã ɖeviwo ɖe mɔ, si woato la ŋu.’ (Lododowo 22:6) Ne ɖeviwo xɔ hehe sia la, ate ŋu anye agbe na wo. (Lododowo 4:13) Aleke gbegbe wòle vevie enye si be dzilawo nanya nusi wo viwo hehe bia!\n4. Alesi wozã nya “amehehe” le Biblia me ƒe gɔmesese koŋ ɖe?\n4 Esi dzila aɖewo le vɔvɔ̃m be woava tsɔ nya ɖe yewo ŋu be yewole nuvevi wɔm yewo viwo—le ŋutilã, nyagbɔgblɔ, kple seselelãme gome—ta la, wogbea wo ɖɔɖɔ ɖo. Mele be vɔvɔ̃ mawo nanɔ mía me o. Alesi wozã nya “amehehe” le Biblia me mefia ŋlɔmiwɔwɔ alo ŋutasesẽ le mɔ aɖeke nu o. Nusi Helagbe me nya si wozã na “amehehe” fia koŋ enye nufiame, nusɔsrɔ̃, ɖɔɖɔɖo kple, ɣeaɖewoɣi la, tohehe sesẽ si woana le lɔlɔ̃ me.\n5. Nukatae viɖe le eme be míadzro alesi Yehowa wɔa nu kple eƒe amewoe me?\n5 Yehowa Mawu ɖo kpɔɖeŋu deblibo aɖe ɖi le amehehe sia tɔgbe nana me. Apostolo Paulo tsɔ Yehowa sɔ kple vifofo, esime wòŋlɔ bena: “Vi kae li, si fofoa mehea to nɛ o mahã? . . . Mía ŋutilã me fofo, siwo nɔ mía si la, . . . he to na mí ŋkeke ʋɛ aɖewo ko, le alesi wobu be, enyo la nu, ke [Mawu] hea to na mí le míaƒe nyonyo ta, bene míakpɔ gome le eƒe kɔkɔenyenye me.” (Hebritɔwo 12:7-10) Ẽ, Yehowa hea eƒe amewo kple susu be woanɔ kɔkɔe, alo dzadzɛ. Ðikeke mele eme o be míate ŋu asrɔ̃ nu geɖe tso ɖeviwo hehe ŋu to alesi Yehowa he eƒe amewo me dzodzro me.—Mose V, 32:4; Mateo 7:11; Efesotɔwo 5:1.\n6. Nukatae wòate ŋu anye nu sesẽ na dzilawo be woasrɔ̃ Yehowa ƒe lɔlɔ̃?\n6 Apostolo Yohanes gblɔ be: “Mawu enye lɔlɔ̃.” Eyata lɔlɔ̃e ʋãa Yehowa wònaa hehe ɖesiaɖe si wònana la. (Yohanes I, 4:8; Lododowo 3:11, 12) Ðe esia fia be anɔ bɔbɔe na dzila siwo lɔ̃ wo viwo ƒe nya be woasrɔ̃ Yehowa le go sia mea? Mefia nenema kokoko o. Mawu ƒe lɔlɔ̃ enye esi wotu ɖe gɔmeɖose dzi. Eye Hela-gbalẽnyala aɖe ɖee fia be lɔlɔ̃ sia “mezɔna aduadu kple ame ƒe nya gbɔ lɔlɔ̃ ɣesiaɣi o.” Seselelãme mekpɔa ŋusẽ ɖe Mawu dzi o. Nusi nyo na eƒe amewo ŋue wòbuna ɣesiaɣi.—Yesaya 30:20; 48:17.\n7, 8. (a) Lɔlɔ̃ si wotu ɖe gɔmeɖose dzi ƒe kpɔɖeŋu kae Yehowa ɖo ɖi le nuwɔwɔ kple eƒe amewo me? (b) Aleke dzilawo ate ŋu asrɔ̃ Yehowa le kpekpeɖeŋu nana wo viwo be woatu Biblia ƒe gɔmeɖosewo dzi wɔwɔ ƒe ŋutete ɖo mee?\n7 Bu lɔlɔ̃ si Yehowa ɖe fia le nuwɔwɔ kple Israel-viwo me ŋu kpɔ. Mose ƒo nu tso lɔlɔ̃ si Yehowa ɖe fia Israel-dukɔ si woɖo yeyee la ŋu le nyagbe wɔdɔɖeamedzi aɖe me. Míexlẽ be: “Alesi hɔ̃ dea dzo viawo me ɖe dzodzo ŋu, eye wòsa agba ɖe viawo dzi, ekekea eƒe aʋalawo hekɔ wo, eye wòtsɔ wo ɖe eƒe aʋalawo dzi la, nenema Yehowa ɖeɖe [kplɔ Yakob].” (Mose V, 32:9, 11, 12) Be hɔ̃ nafia dzodzo via la, ‘eʋuʋua eƒe atɔ la,’ ƒoa aʋala kpakpakpa enuenu hekekea eme tsɔ dea dzo hɔ̃ via me be wòadzo. Mlɔeba ne hɔ̃ via dzo le atɔa, si nɔa agakpe tame ʋĩ zi geɖe, me vɔ la, dadaa ‘saa agba ɖe’ hɔ̃ via dzi. Ne edze abe hɔ̃ via ate ŋu age la, dadaa ɖiɖina ɖe ete enumake hekɔnɛ ɖe ‘eƒe aʋala dzi.’ Nenemae Yehowa lé be na Israel-dukɔ si wodzi yeyee la lɔlɔ̃tɔe. Etsɔ Mose ƒe Sea na dukɔa. (Psalmo 78:5-7) Emegbe Mawu tsɔ beléle tɔxɛ na dukɔa, henɔ klalo xɔna na eƒe amewo ne woɖo xaxa me.\n8 Aleke dzila Kristotɔwo ate ŋu asrɔ̃ Yehowa ƒe lɔlɔ̃e? Gbã la, ele be woafia gɔmeɖose kple dzidzenu siwo wokpɔ le Mawu ƒe Nya me wo viwo. (Mose V, 6:4-9) Taɖodzinuae nye be woakpe ɖe ɖeviawo ŋu woasrɔ̃ alesi woawɔ nyametsotsowo le ɖekawɔwɔ me kple Biblia ƒe gɔmeɖosewo. Le esia wɔwɔ me la, dzila lɔ̃amewo saa agba ɖe wo viwo dzi le kpɔɖeŋumɔ nu, henɔa ŋku lém ɖe alesi wotsɔ gɔmeɖose siwo wosrɔ̃ le dɔ wɔmee ŋu. Ne ɖeviawo le tsitsim eye wole ablɔɖe geɖe nam wo vivivi la, dzila siwo tsɔa ɖe le eme na ame nɔa klalo be ‘yewoaɖiɖi ɖe yewo viwo te kaba akɔ wo ɖe aʋala dzi’ ne afɔku gbɔna. Afɔku ka tɔgbee?\n9. Afɔku ka koŋ ŋue wòle be dzila lɔ̃amewo nanɔ ŋudzɔ ɖo? Wɔ eƒe kpɔɖeŋu.\n9 Yehowa Mawu xlɔ̃ nu Israel-viwo tso hadede vɔ̃wo me tsonuwo ŋu. (Mose IV, 25:1-18; Ezra 10:10-14) Hadede kple ame gbegblẽwo nye afɔku si bɔ egbea hã. (Korintotɔwo I, 15:33) Anyo be dzila Kristotɔwo nasrɔ̃ Yehowa le go sia me. Ŋutsuvi aɖe ƒe nu va lé dzi na Lisa, si xɔ ƒe 15, togbɔ be ŋutsuvia mexɔ Lisa ƒe ƒomea ƒe agbenyuinɔnɔ kple gbɔgbɔmegɔmeɖosewo dzi se o hã. Lisa gblɔ be: “Enumake dzinyelawo de dzesii be nye nɔnɔme trɔ eye wotsi dzodzodzoe. Ɣeaɖewoɣi la, woɖɔam ɖo eye ɣebubuɣiwo la, wodea dzi ƒo nam lɔlɔ̃tɔe.” Wonɔ anyi heɖo to se Lisa ƒe nyawo dzigbɔɖitɔe, ale wɔ wokpe ɖe eŋu wònɔ te ɖe nusi wode dzesii be eyae nye eƒe kuxia—didi be yeawɔ nu wòadze ye hatiwo ŋu la—nu. *\nNa Dzeɖoɖomɔnuwo Nanɔ Ʋuʋu Ði\n10. Mɔ kawo nue Yehowa ɖo kpɔɖeŋu nyui le le dzeɖoɖo kple Israel-viwo me?\n10 Be dzilawo nate ŋu akpɔ dzidzedze le wo viwo hehe me la, ele be woadze agbagba ana dzeɖoɖomɔnuwo naʋu ɖi le woa kple wo viwo dome. Togbɔ be Yehowa nya nusiwo le míaƒe dzime nyuie hã la, ede dzi ƒo na mí be míaƒo nu kpli ye. (Kronika I, 28:9) Esi Yehowa tsɔ Sea na Israel-viwo vɔ la, ede dɔ asi na Lewi-viwo be woafia nu wo, eye wòɖo nyagblɔɖilawo ɖa be woadzro nya me kpli wo ahaɖɔ wo ɖo. Eɖee fia hã be yelɔ̃ faa be yeaɖo to woƒe gbedodoɖawo.—Kronika II, 17:7-9; Psalmo 65:3; Yesaya 1:1-3, 18-20; Yeremya 25:4; Galatiatɔwo 3:22-24.\n11. (a) Aleke dzilawo ate ŋu atu dzeɖoɖomɔnu nyui ɖo le woa kple wo viwo dome? (b) Nukatae wòle vevie be dzilawo nanye toɖola nyuiwo ne wole dze ɖom kple wo viwo?\n11 Aleke dzilawo ate ŋu asrɔ̃ Yehowa le dzeɖoɖo kple wo viwo mee? Gbã la, ele be woakpɔ ɣeyiɣi ɖe wo ŋu. Anyo hã be dzilawo nadze agbagba vevie aƒo asa na nyagbɔgblɔ nuŋumabumabutɔe si tɔa ame henyea fewuɖuɖu le ame ŋu, abe “Nya tsɛ ma koe ɖe fu na wò nenema? Mebu be nya vevi aɖee nèbe yeagblɔ hĩ”; “Movidzɔdzɔe nye ma”; “Ke nuka mee nèbu be akplɔ ye ayi yaa? Ðevi koe nèganye.” (Lododowo 12:18) Be dzila nyanuwo nade dzi ƒo na ɖeviwo be woaɖe woƒe dzimenyawo agblɔ faa la, wodzea agbagba nyea toɖola nyuiwo. Dzila siwo metsɔa ɖeke le wo viwo me esime wole ɖevime o la va nye amesiwo me ɖeviawo matsɔ ɖeke le o ne wotsi. Yehowa lɔ̃ faa ɖoa to eƒe amewo ɣesiaɣi. Enɔa to dzi ɖe amesiwo tena ɖe eŋu ɖokuibɔbɔtɔe le gbedodoɖa me ŋu.—Psalmo 91:15; Yeremya 29:12; Luka 11:9-13.\n12. Nɔnɔme kae anɔ dzilawo si si ana wòanɔ bɔbɔe na ɖeviwo be woate ɖe wo ŋu?\n12 Bu alesi Mawu ƒe nɔnɔme aɖewo na wònɔ bɔbɔe na eƒe amewo be woate ɖe eŋu le dziɖeɖi me hã ŋu kpɔ. Le kpɔɖeŋu me, blema Israel-fia Dawid wɔ nuvɔ̃ gã aɖe esime wòwɔ ahasi kple Bat-Seba. Esi Dawid nye ame madeblibo ta la, ewɔ nuvɔ̃ gã bubuwo hã le eƒe agbe me. Ke hã megbe tete ɖe Yehowa ŋu ahabia tsɔtsɔke kple ɖɔɖɔɖo tso egbɔ ɣeaɖekeɣi kpɔ o. Ðikekemanɔmee la, Mawu ƒe amenuveve kple nublanuikpɔkpɔ na wònɔ bɔbɔe na Dawid be wòtrɔ va Yehowa gbɔ. (Psalmo 103:8) Ne dzilawo ɖe mawumenɔnɔmewo abe ameŋububu kple nublanuikpɔkpɔ ene fia la, woate ŋu ana dzeɖoɖomɔnu nakpɔtɔ aʋu ɖi ne wo viwo dze agɔ hã.—Psalmo 103:13; Maleaxi 3:17.\n13. Nukawoe wòbia be woanye nugɔmesela?\n13 Ne dzilawo le wo viwo ƒe nyawo sem la, ele be woanye nugɔmeselawo ahaɖe “nunya, si tso dziƒo” afia. (Yakobo 3:17) Apostolo Paulo ŋlɔ bena: ‘Amewo katã nanya be mienye nugɔmeselawo.’ (Filipitɔwo 4:5) Nukae wòfia be woanye nugɔmesela? Helagbe me nya si gɔme woɖe be ‘nugɔmesese’ ƒe gɔmeɖeɖe ɖekae nye be “woagate tɔ ɖe nusi sea fia le gotagome dzi o.” Aleke dzilawo ate ŋu anye nugɔmeselawo esime wolé agbenyuinɔnɔ kple gbɔgbɔmedzidzenuwo me ɖe asi sesĩe?\n14. Aleke Yehowa ɖe nugɔmesese fia le nuwɔwɔ kple Lot mee?\n14 Yehowa ɖo nugɔmesesename ƒe kpɔɖeŋu ɖedzesi aɖe ɖi. (Psalmo 10:17) Esime wògblɔ na Lot kple eƒe ƒomea be woado le Sodom-du si tsrɔ̃ ge wòala me la, Lot ‘nɔ tɔtrɔm to me.’ Emegbe esime Yehowa ƒe dɔla gblɔ na Lot be wòasi ayi towo dzi la, egblɔ bena: ‘Nyemate ŋu asi ade toa dzi o. Taflatse, du aɖe [Zoar] nye kem tsɔ ɖe mía gbɔ, ne masi ayi ɖe afima. Du sue aɖe ko wònye; eyata na mɔm, ne masi ayi ɖe eme.’ Aleke Yehowa wɔ nu ɖe nya sia ŋui? Egblɔ be: “Le nya sia me hã meɖo to wò, eye nyemagblẽ du si nèwɔnɛ la o.” (Mose I, 19:16-21, 30) Yehowa lɔ̃ ɖe Lot ƒe biabiaa dzi faa. Ẽ, ele be dzilawo nalé dzidzenu siwo Yehowa Mawu ɖo ɖi le eƒe Nya, Biblia, me ɖe asi. Gake woate ŋu alɔ̃ ɖe ɖeviwo ƒe didiwo dzi ne womagblẽ naneke le Biblia ƒe gɔmeɖosewo ŋu o ko.\n15, 16. Nukae dzilawo ate ŋu asrɔ̃ tso kpɔɖeŋu si dze le Yesaya 28:24, 25 me?\n15 Be woanye nugɔmesela bia hã be woadzra ɖeviwo ƒe dzi ɖo ale be woanɔ klalo axɔ aɖaŋuɖoɖo. Le kpɔɖeŋumɔ nu la, Yesaya tsɔ Yehowa sɔ kple agbledela, esime wògblɔ be: “Ðe agbleŋlɔla nɔa nuŋɔŋlɔ dzi atraɖi, ne wòaƒã nua? Ðe wòdzraa anyigba ɖo hedzobonɛ atraɖia? Alo ne edzobo eme la, ɖe mewua sikɔni kple adrike ɖi, eƒãa lu ɖe agbaka nu kple ƒo ɖe enɔƒe kpakple bli ɖe boliƒo dzi oa?”—Yesaya 28:24, 25.\n16 Yehowa ‘ŋlɔa nu ne wòaƒã nu’ eye “wòdzraa anyigba ɖo hedzobonɛ.” Etoa ema me dzraa eƒe amewo ƒe dzi ɖo doa ŋgɔ na wo hehe. Ne dzilawo le wo viwo ɖɔm ɖo la, aleke woate ŋu ‘aŋlɔ’ woƒe dzii? Vifofo aɖe srɔ̃ Yehowa ƒe kpɔɖeŋua esime wònɔ viaŋutsuvi si xɔ ƒe ene la ɖɔm ɖo. Esi viaŋutsuvia ƒo ŋutsuvi aɖe si nye woƒe aƒelika la, fofoa ɖo to se viaŋutsuvia ƒe ɖokuinuɖenyawo dzigbɔɖitɔe gbã. Emegbe be vifofoa ‘naŋlɔ’ viaŋutsuvia ƒe dzi la, egblɔ ŋutsuvi aɖe si kpe fu vevie le ŋutasẽla aɖe si me ƒe ŋutinya nɛ. Esi ŋutsuvia se ŋutinyaa la, ewɔ dɔ ɖe edzi wògblɔ be ele be woahe to na ŋutasẽla la. ‘Nuŋɔŋlɔ’ sia dzra ŋutsuvia ƒe dzi ɖo eye wòwɔe wònɔ bɔbɔe nɛ wòkpɔe dze sii be ŋutsuvi si nye yewoƒe aƒelika ƒoƒo nye ŋutasẽnuwɔna eye wònye nugbegblẽ.—Samuel II, 12:1-14.\n17. Nukae míasrɔ̃ tso hehe si dzilawo nana ŋu le Yesaya 28:26-29 me?\n17 Yesaya yi edzi tsɔ Yehowa ƒe amehehe sɔ kple agbledede ƒe akpa bubu—si nye luƒoƒo. Agbledela zãa luƒonu vovovo le nukua ƒe tsro ƒe titri nu. Etsɔa ati ƒoa sikɔni, eye wòtsɔa kpo ƒoa adrike, gake etsɔa luƒotasiaɖam ƒoa lu si ƒe tsro tri alo mlia luƒotasiaɖamfɔ toa edzi. Ke hã meƒoa lu si ƒe tsro tri atraɖii wògbãna nyanyanya o. Nenema ke ne Yehowa di be yeaɖe numanyomanyo aɖe ɖa le eƒe amewo me la, ewɔa mɔnu vovovowo ŋudɔ le hiahiã si li kple le nɔnɔmea nu. Mewɔa naneke wògbɔa eme alo zãa asi sesẽ o. (Yesaya 28:26-29) Ŋku koe dzila tsɔ kpɔa wo vi aɖewoe eye wosea gbe na wo, eye nu bubu aɖeke megakpena ɖe eŋu o. Bubuwo ahiã na ŋkuɖodzinyawo edziedzi, eye ehiã be woaxlɔ̃ nu bubuwo kple alɔ si sesẽ wu. Dzila nugɔmeselawo ahe wo viwo le ɖevi ɖesiaɖe ƒe hiahiã nu.\nWɔ Ƒome Numedzodzrowo Wòavivi\n18. Aleke dzilawo awɔ ate ŋu akpɔ ɣeyiɣi na ƒome Biblia nusɔsrɔ̃ wɔwɔ edziedzi?\n18 Mɔ nyuitɔ kekeake siwo dzi nàto afia nu viwòwo dometɔ aɖee nye ƒome Biblia nusɔsrɔ̃ wɔwɔ edziedzi kple Ŋɔŋlɔawo me numedzodzro wɔwɔ gbesiagbe. Ƒome nusɔsrɔ̃ ɖea kpe wu ne wowɔnɛ edziedzi. Ne vlavo koe wowɔnɛ alo ne wokpɔ ɣeyiɣi ko hafi la, mate ŋu atsiã ɖe enu tututu o. Eyata ele be dzilawo ‘naƒle ɣeyiɣi’ na nua sɔsrɔ̃. (Efesotɔwo 5:15-17) Ɣeyiɣi si sɔ na amesiame tiatia ate ŋu anye nu sesẽ. Ƒome ƒe ta aɖe kpɔe be esi ɖeviawo le tsitsim la, ɖoɖowɔɖi vovovo siwo va le wo si wɔe be ƒome bliboa nuƒoƒoƒu ɖekae megava nɔ bɔbɔe o. Gake ƒomea wɔa ɖeka ɣesiaɣi le fiẽ siwo me wowɔa hamea ƒe kpekpewo. Eyata vifofoa wɔ ɖoɖo hena ƒome nusɔsrɔ̃a wɔwɔ le fiẽ mawo dometɔ ɖeka me. Esia dze edzi nyuie. Vi etɔ̃ siwo le esi katã zu Yehowa subɔla xɔnyɔnyrɔwo fifia.\n19. Aleke dzilawo ate ŋu asrɔ̃ Yehowa ne wole ƒome nusɔsrɔ̃ wɔm?\n19 Gake Ŋɔŋlɔa me nyati aɖe kpekpeɖo le nusɔsrɔ̃ wɔwɔ me ɖeɖe mesɔ gbɔ o. Yehowa to nunɔlawo, amesiwo ‘ɖea Sea me eme kɔna’ ale be ‘wosea nusi woxlẽna la gɔme,’ dzi fia nu Israel-vi siwo trɔ gbɔ va wo denyigba dzi. (Nexemya 8:8) Vifofo aɖe si te ŋu kpe ɖe via adreawo ŋu wo katã va lɔ̃ Yehowa la nɔa eƒe xɔme dzrana ɖo do ŋgɔ na ƒome nusɔsrɔ̃a, hetrɔa asi le nusɔsrɔ̃a ŋu wòsɔna ɖe ɖeviawo dometɔ ɖesiaɖe ƒe nuhiahiã nu. Ewɔa nusɔsrɔ̃a wòvivia viawo nu. Via tsitsiwo dometɔ ɖeka gblɔ be: “Nusɔsrɔ̃a vivina ɣesiaɣi. Ne míele bɔl ƒom le xexe eye woyɔ mí hena ƒome nusɔsrɔ̃a wɔwɔ la, míeɖea asi le bɔl la ŋu enumake hesia du yia nua srɔ̃ƒe. Enyea fiẽsi siwo me míesea vivi le wu le kwasiɖaa me dometɔ ɖeka.\n20. Kuxi si ate ŋu ado mo ɖa le ɖeviwo nyinyi me ka mee wòle be míagadzro?\n20 Hakpala la gblɔ be: “Kpɔ ɖa, ŋutsuviwo nye domenyinu tso Yehowa gbɔ, eye fufɔfɔ enye fetu.” (Psalmo 127:3) Hehenana mía viwo xɔa ɣeyiɣi eye ebia agbagbadzedze, gake ewɔwɔ nyuie ate ŋu anye agbe mavɔ na mía viwo. Fetu nyui ka gbegbee ema anye! Ekema mina míalɔ̃ faa asrɔ̃ Yehowa le hehenana mía viwo me. Gake togbɔ be wotsɔ ‘ɖeviwo nyinyi le Yehowa ƒe hehe kple nuxɔxlɔ̃ me’ ƒe agbanɔamedzi de dzilawo si hã la, kakaɖedzi aɖeke meli be woakpɔ dzidzedze godoo o. (Efesotɔwo 6:4) Ne wotsɔ beléle nyuitɔ kekeake nyi ɖeviwoe hã la, wo dometɔ aɖe ate ŋu adze aglã ahadzudzɔ Yehowa subɔsubɔ. Nukae woawɔ ne wòdzɔ nenema? Nya ma mee míadzro le nyati si kplɔe ɖo me.\n^ mm. 9 Nuteƒekpɔkpɔ siwo dze le nyati sia kple esi kplɔe ɖo me ate ŋu atso anyigba kple dekɔnu siwo to vovo na mia tɔ dzi. Dze agbagba nàde dzesi gɔmeɖose siwo ŋu woku ɖo ahazãe wòasɔ ɖe mia gbɔ dekɔnu nu.\n• Aleke dzilawo ate ŋu asrɔ̃ Yehowa ƒe lɔlɔ̃ si ŋu woƒo nu tsoe le Mose V, 32:11, 12?\n• Nukae nèsrɔ̃ tso alesi Yehowa ɖo dze kple Israel-viwoe me?\n• Nukae alesi Yehowa se Lot ƒe kukuɖe- ɖe fia mí?\n• Nukae nèsrɔ̃ tso ɖeviwo hehe ŋu le Yesaya 28:24-29 me?\nMose tsɔ alesi Yehowa hea eƒe amewoe sɔ kple alesi hɔ̃ wɔa nu kple viawoe\nEle be dzilawo nakpɔ ɣeyiɣi ɖe wo viwo ŋu\n“Enyea fiẽsi siwo me míesea vivi le wu le kwasiɖaa me dometɔ ɖeka”\nƉoe Ɖe Amewo Ɖoe Ɖe Amewo Srɔ̃ Yehowa Le Viwòwo Hehe Me\nw01 10/1 axa 8-13


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Korean Lithuanian Malagasy Myanmar Norwegian Polish Portuguese Romanian Russian Samoan Sepedi Silozi Sinhala Slovak Slovenian Spanish Swahili Swedish Thai Turkish Ukrainian\nUzbektɔwo ƒe lododo aɖe gblɔ be, “ne tsi nyui vɔ na wò ko la, ke èɖo kudo nu.” Nunyala aɖewo gblɔ be nya mawo ɖi nyagblɔɖinya wu lodonya. Ƒe sia ƒe la, ame miliɔn eve lɔƒo kuna le tsi ƒoɖiwo maɖemaɖeɖa le woƒe nutowo me kple tsi nyui siwo me dɔlékuiwo ge ɖo ta, eye wo dometɔ 90 le alafa me nyea ɖeviwo.\nALEKEE nèwɔna kpɔa tsi nyui? Ðeko nètroa pɔmpi ko tsi dona na wòa? Alo abe ale si wòbɔ le dukɔ aɖewo me ene la, ɖe wòhiãna be nàzɔ ayi teƒe didi aɖe, aɖo fli, eye emegbe nàdro tɔkpo gã aɖe si me tsi si nèhiã vevie yɔ la ɖe ta ava aƒe mea? Ðe wòxɔa gaƒoƒo geɖe gbe sia gbe hafi nèkpɔa tsi agbɔsɔsɔme si nèhiã hena nunyanya kple nuɖaɖa ɖeɖe dzaa? Le dukɔ geɖe me la, tsi le vevem ale gbegbe! Diane Raines Ward ŋlɔ ɖe eƒe agbalẽ aɖe me be: “Vudowo, tɔsisiwo, tawo, alo tsixaɖoƒewo, siwo gbɔ didi tso amewo ƒe aƒewo gbɔ mee [xexea me nɔla 40 le alafa me] kpɔa tsi tso.” (Water Wars—Drought, Flood, Folly, and the Politics of Thirst) Le dukɔ aɖewo me la, nyɔnuwo tea ŋu zãa gaƒoƒo ade lɔƒo sɔŋ tsɔ ɖakua tsi na woƒe ƒomea hedronɛ ɖe ta vaa aƒe me, ɖe nu siwo ne tsi yɔ fũu wokpena kilogram 20 la me.\nNu si le dzɔdzɔmee nye be xexea me nɔlawo katã ƒe akpa etɔ̃lia kple edzivɔwo le tsi ƒe fu kpem, eye tsi ƒoɖiwo ɖeɖeɖa le woƒe nutoa me nyea kuxi na wo. Afrika koŋ ye kuxia nu sẽ le wu, afi si nugododeƒe nyui mele ame 6 le 10 me si le o—kuxi si ŋu Xexeame Ƒe Lãmesẽ Habɔbɔ ka nya ta le be eya hã le nu siwo nana “nugbagbevi suesuewo, dɔlékuiwo, kple lãviwo tsoa nugodo siwo míedena me kakana . . . henana dɔlékuiwo gena ɖe tsidzɔƒewo, kewo, kple nuɖuɖuwo me la dome.” Nyatakakaa gblɔ be dɔlékuiwo ƒe kakaɖi nenema “nye nu vevi si gbɔ mitsinyenyedɔ, si nye dɔléle evelia si wua ɖeviwo le dukɔ madeŋgɔwo me wu la tsona, eye wòhea dɔléle sesẽwo abe koléra, ʋuɖɔɖɔdɔ, ŋkudzitetedɔ vanɛ.”\nWoyɔa tsi nyui be sika, alo ƒe alafa 21 lia ƒe mɔ̃memi. Ke hã, dukɔwo gblẽa nuhiahiã vevi sia dome ale gbegbe be tɔsisi gãwo megakpɔa tsi aɖeke kɔna ɖe atsiaƒu me o. Esi wònye be ɣe noa tɔsisiwo me tsiwo eye amewo hea tsi dea agblewo ta la, tɔsisi xɔŋkɔwo me tsiwo le vɔvɔm; nu sia le dzɔdzɔm ɖe Colorado Tɔsisi si le United States ƒe ɣetoɖoƒe, Yangtze Tɔsisi si le China, Indus Tɔsisi si le Pakistan, Ganges Tɔsisi si le India, kple Nile Tɔsisi si le Egypt hã dzi. Nu kawo wɔm wole be woatsɔ aɖe kuxia dzi kpɔtɔ? Nu kae nye kuxia gbɔ kpɔnu nyuitɔ kekeake?—g09 01-E.\nWOLE TSIDZƆƑEWO DOME GBLẼM\n▪ “Aral Ƒua, si le Titina Asia, ye nye ta gãtɔ kekeakewo dometɔ enelia nɔ anyigba dzi le ƒe 1960 me. Kaka ƒe 2007 naɖo la, ta sia mie va ɖo eƒe lolome tsãtɔ ƒe akpa 10 le alafa me pɛ ko.”—Scientific American.\n▪ Tsita Gã atɔ̃ siwo le United States kple Canada—siwo nye Erie, Huron, Michigan, Ontario, kple Superior—le miemiem “kabakaba ŋɔdzitɔe.”—The Globe and Mail.\n▪ Ɣeaɖeɣi va yi la, mɔlitsroɖemɔ̃ si le Deniliquin, Australia, la trɔa asi le mɔli agbɔsɔsɔme si suna na ame miliɔn 20 sɔŋ la ŋu. Gake fifia la, mɔli agbɔsɔsɔme si woxana la dzi ɖe kpɔtɔ alafamemama 98 sɔŋ, eye wòva hiã be woadzudzɔ mɔlitsroɖemɔ̃ la zazã le December 2007 me. Nu ka gbɔe wòtso? “Kuɖiɖi si nɔ anyi hena ƒe ade sɔŋ” gbɔe wòtso.—The New York Times.\nTɔdziʋu aɖee nye ema tsi Aral Ƒu la ƒe akpa aɖe si mie keŋkeŋ\n[Aɖaka/Anyigbatata siwo le axa 20]\n‘TƆSISIWO ME TSIWO HEHE NA WOLE MIEMIEM’\n“Tsã la, Chad Ta gã la nyea dzesi si dzinudzidelawo tea ŋu kpɔna dzea sii bɔbɔe ne wole xlã ƒom anyigba la, gake fifia la, esesẽna na wo be woakpɔ afi si tututu wòle adze sii. Ta sia si dukɔ siwo nye [Cameroon,] Chad, Niger, kple Nigeria . . . , ƒo xlã godoo la, ƒe akpa 95 le alafa me mie tso ƒe 1960 ƒeawo me va ɖo fifia. Ale si gbegbe amewo hiã tsi si woahe ade woƒe agblewo le nuto mawo me la wɔe be wole tɔsisi gãwo kple suewo, siwo me tsiwo va kɔna ɖe ta la me heléa taa ɖe te la me tsiwo hem wole miemiem. Esia wɔe be eteƒe madidi o, Chad Ta la amie keŋkeŋ, eye dzidzime siwo gbɔna magava nya ta la nɔƒe o.”—Plan B 2.0—Rescuing a Planet Under Stress and a Civilization in Trouble, si Lester R. Brown ŋlɔ.\n□ Anyigba Ƒuƒui\nƉoe Ɖe Amewo Ɖoe Ɖe Amewo Ðe Tsi Nyuiwo Le Vɔvɔma?\ng 1/09 axa 19-20\nNU SI BIBLIA GBLƆ Ɣekaɣie Wodzi Yesu?


Nu Si Ta Wòle Be David Nasi Le Fia Saul Nu | Biblia Me Ŋutinya\nESI Dawid wu Goliat megbe la, Israel ƒe aʋafia Abner kplɔe va Saul gbɔe. Saul kpɔ dzidzɔ ɖe Dawid ŋu ŋutɔ. Etsɔe ɖo fiae ɖe eƒe aʋawɔlawo nu, eye wokplɔe wòva le fia ƒe aƒeme.\nEmegbe esi aʋawɔlawo trɔ tso Filistitɔwo wuƒe gbɔna la, nyɔnuwo nɔ ha dzim be: ‘Saul wu akpe, ke Dawid wu akpe nane.’ Esia na Saul ʋã ŋu, elabena wode bubu geɖe Dawid ŋu wu Saul. Gake Saul ƒe vi Yonatan meʋã ŋui o. Elɔ̃ Dawid ŋutɔ, eye Dawid hã lɔ̃ Yonatan. Eyata wo kple evea do ŋugbe na wo nɔewo be yewoanye xɔlɔ̃wo ɖaa.\nDawid nye kasaŋku ƒola nyui aɖe, eye ha, siwo wòƒona la dzɔa dzi na Saul ŋutɔ. Gake gbeɖeka la, Saul ƒe ŋuʋaʋã la na wòwɔ nu dziŋɔ aɖe. Esi Dawid nɔ kasaŋku ƒom la, Saul tsɔ eƒe akplɔ hedae, egblɔ be: ‘Matɔ Dawid amimi ɖe gli ŋu!’ Gake Dawid de axae, eye akplɔ la dae ƒu. Emegbe la, Saul gada Dawid ƒu ake kple eƒe akplɔ la. Eyata Dawid nya azɔ be ele be yeakpɔ nyuie.\nÈɖo ŋku ŋugbe, si Saul do la dzia? Egblɔ be yeatsɔ ye vinyɔnuvi na amesi awu Goliat la wòaɖe. Mlɔeba la, Saul gblɔ na Dawid be ate ŋu aɖe ye vi Mixal, gake gbã la, ele be wòawu futɔ Filistitɔ 100 hafi. Bu ema ŋu kpɔ! Saul nɔ mɔ kpɔm be Filistitɔwo awu Dawid. Gake womewui o, eyata Saul tsɔ vianyɔnuvi la na Dawid wòɖe.\nGbeɖeka la, Saul gblɔ na Yonatan kple esubɔlawo katã be yedi be yeawu Dawid. Gake Yonatan gblɔ na fofoa be: ‘Mègawɔ nuvevi Dawid o. Mewɔ nu gbegblẽ aɖeke ɖe ŋuwò o. Ke boŋ nusianu, si wòwɔ la nye kpekpeɖeŋu gã aɖe na wò. Etsɔ eƒe agbe de afɔku me hewu Goliat, eye esi nèkpɔe la, edzɔ dzi na wò.’\nSaul se via ƒe gbe, eye wòdo ŋugbe be yemawɔ nuvevi Dawid o. Wokplɔ Dawid gbɔe, eye wògasubɔ le Saul ƒe aƒeme abe tsã ene. Gake gbeɖeka esi Dawid nɔ ha ƒom la, Saul gada eƒe akplɔ la Dawid. Dawid de axae, eye akplɔ la tɔ gli la. Zi etɔ̃liae nye esia! Fifia Dawid nya be ele be yeasi!\nLe zã me la, Dawid dzo yi eya ŋutɔ ƒe aƒeme. Gake Saul dɔ ame aɖewo be woawui. Mixal nya nusi fofoa ɖo be yeawɔ la. Eyata egblɔ na srɔ̃a be: ‘Ne mèsi le zã sia me o la, woawu wò etsɔ.’ Zã ma me la, Mixal kpe ɖe Dawid ŋuti wòsi to fesre nu. Ehiã be Dawid nanɔ bebem tso teƒe yi teƒe abe ƒe adre ene be Saul magakpɔe o.\nSamuel I, 18:1-30; 19:1-18.


“Bubu kple atsyɔ̃ ye nye [Yehowa ƒe] nuwɔwɔ.”—PS. 111:3, NW.\n1, 2. (a) Alekee nàɖe nya “bubu” gɔme? (b) Biabia kawo mee míadzro le nyati sia me?\nESI wobia ƒe ewo vi Madison be nu kae wòfia be ame nana “bubu nanɔ eŋu” hã la, eɖo eŋu enumake be, efia be ‘wòado awu le nɔnɔme nyui me.’ Ðewohĩ nu si nyɔnuvi sue sia menya kura gɔ̃ hã o ye nye be Biblia ƒo nu tso Mawu ŋu be “èta bubu abe avɔ ene.” (Ps. 104:1, NW) Le amegbetɔwo gome la, nuwɔwɔ le bubu me ate ŋu alɔ awudodo le nɔnɔme nyui me ɖe eme ɣeaɖewoɣi. Le kpɔɖeŋu me, apostolo Paulo di be Kristotɔ nyɔnuwo “nado awu le nɔnɔme nyui me atsɔ aɖo atsyɔ̃ na wo ɖokuiwo, le ameŋububu kple ŋuɖɔɖo me, menye kple ɖaƒoƒo ƒe atsyãwo kple sika alo dzonuwo alo awu xɔasiwo dodo o.” (1 Tim. 2:9) Gake nuwɔwɔ le mɔ si ado kɔkɔ Yehowa ƒe “bubu kple atsyɔ̃” nu ya de ŋgɔ wu ema.—Ps. 111:3, NW.\n2 Woagate ŋu aɖe Hebrigbe me nya si wozã na “bubu” le Biblia me la gɔme be “atsyɔ̃,” “gãnyenye,” alo “ŋutikɔkɔe.” Le nyagɔmeɖegbalẽ aɖe ƒe nya nu la, “bubu” nye “nɔnɔme nyui alo nu si naa ame dzena na bubu, nu si naa wobunɛ, alo dea asixɔxɔ eŋu.” Eye ame aɖeke medze na bubu kple asixɔxɔ gãtɔ de Yehowa nu o. Eya ta ele be mí ame siwo nye esubɔla ɖeadzɔgbewo míatsɔ míaƒe nuƒoƒo kple nuwɔnawo ade bubu eŋu. Gake nu ka tae amegbetɔwo ate ŋu awɔ nu le bubu me? Alekee woɖe Yehowa ƒe bubu kple atsyɔ̃ɖoɖo fia wòdze ƒãa? Ŋusẽ kae wòle be bubu si le Mawu ŋu nakpɔ ɖe mía dzi? Nu kae Yesu Kristo ate ŋu afia mí ku ɖe nɔnɔme sia ɖeɖe fia ŋu? Eye alekee míate ŋu aɖe mawumebubu afia?\nNu Si Ta Míate Ŋu Awɔ Nu Le Bubu Me\n3, 4. (a) Alekee wòle be míawɔ nu ɖe bubu si wode mía ŋu la ŋu? (b) Ame ka ŋue nyagblɔɖinya siwo le Psalmo 8:6-10 la ku ɖo? (Kpɔ etenuŋɔŋlɔa.) (d) Ame kawo ŋue Yehowa de bubu le blema?\n3 Esi Mawu wɔ ame ɖe eƒe nɔnɔme nu ta la, ŋutete le amegbetɔwo katã si be woawɔ nu le bubu me. Yehowa de bubu ame gbãtɔ ŋu esime wòtsɔ anyigba dzi kpɔkpɔ de asi nɛ. (1 Mose 1:26, 27) Esi amegbetɔ bu eƒe blibodede vɔ megbe gɔ̃ hã la, Yehowa gagblẽ dɔ si wòde asi nɛ ku ɖe anyigbaa dzi kpɔkpɔ ŋu la ɖe esi me. Esia fia be Mawu gakpɔtɔ tsɔ bubu “ɖɔ” na amegbetɔwo. (Mixlẽ Psalmo 8:6-10.) * Bubu si Mawu de mía ŋu bia tso mía si be míawo hã míawɔ nu ɖe eŋu le bubu me—be míanɔ Yehowa ƒe ŋkɔ dzeani la kafum le bubu deto me.\n4 Yehowa de bubu aɖe ame siwo tsɔa subɔsubɔ kɔkɔe naa eyama la ŋu le mɔ tɔxɛ aɖe nu. Mawu de bubu Abel ŋu esi wòkpɔ ŋudzedze ɖe eƒe vɔsa ŋu, gake wògbe nɔviaŋutsu Kain ya tɔ. (1 Mose 4:4, 5) Ebia tso Mose si be ‘wòaɖe bubu si le eŋu la ƒe ɖe’ ada ɖe Yosua, ame si ava xɔ ɖe eteƒe akplɔ Israel viwo la dzi. (4 Mose 27:20) Biblia gblɔ le David vi Salomo ŋu be: “Yehowa wɔ Salomo gã ŋutɔŋutɔ le Israel blibo la ŋku me, eye wòtsɔ fiaɖuɖu, si ŋu [bubu] le la nɛ, esi tɔgbi menɔ fia, siwo, ɖu Israel dzi do ŋgɔ nɛ la si o.” (1 Kron. 29:25) Mawu ade bubu tɔxɛ Kristotɔ amesiamina, siwo woafɔ tso ku me, ame siwo wɔ nuteƒe le nuƒoƒo tso eƒe “fiaɖuƒe ƒe bubu ŋu” me la ŋu. (Ps. 145:11-13) Yesu ƒe “alẽ bubuwo” ƒe ameha gbogbo aɖe hã le akpa vevi aɖe si ŋu bubu le, si nye yayra na wo, la wɔm le Yehowa dodo ɖe dzi alea me.—Yoh. 10:16.\nWoɖe Yehowa Ƒe Bubu Kple Atsyɔ̃ Fia\n5. Bubu gã ka gbegbee le Yehowa ŋu?\n5 Le hakpala David ƒe ha aɖe si ɖe vovototo gã si le Mawu ƒe gãnyenye kple amegbetɔ ƒe nu maɖinu nyenye dome fia me la, egblɔ be: “Yehowa, mía Aƒetɔ, wò ame si na wò [bubu] gbagba gbɔ dziƒo ta, ale gbegbe wò ŋkɔ dzeani le anyigba blibo la dzii!” (Ps. 8:2) Le ɣeyiɣi siwo katã do ŋgɔ na “dziƒo kple anyigba” wɔwɔ me yi ɖe ɣeyiɣi siwo katã ava le Mawu ƒe tameɖoɖo si nye be yeawɔ anyigba wòazu paradiso ahagbugbɔ ana amegbetɔƒomea nade blibo la me vava bliboe megbe, si nye tso mavɔ me yi mavɔ me la, Yehowa Mawue nye Ame si ŋu bubu kple atsyɔ̃ gãtɔ kekeake le wu le xexe bliboa katã me.—1 Mose 1:1; 1 Kor. 15:24-28; Nyaɖ. 21:1-5.\n6. Nu ka tae hakpalaa gblɔ be Yehowa ta bubu abe avɔ ene?\n6 Aleke gbegbe dziŋgɔli gbahoo sia, si me fa miɔɔ, si yɔ fũu kple ɣletivi siwo le keklẽm abe dzonuvi dzeaniwo ene le zã me la kpɔkpɔ anya wɔ dɔ ɖe hakpala mawuvɔ̃la sia dzii enye esi! Esi ale si Mawu ‘keke dziƒo abe agbadɔvɔ ene’ la kpɔkpɔ wɔ nuku na hakpalaa ŋutɔ ta la, eɖɔ Yehowa be eta gãnyenye alo bubu abe avɔ ene, le eƒe nuwɔwɔ ƒe aɖaŋu deŋgɔ la ta. (Mixlẽ Psalmo 104:1, 2.) Wɔla ŋusẽkatãtɔ makpɔmakpɔ la ƒe bubu kple atsyɔ̃ dzena ƒãa le eƒe nuwɔwɔ siwo wokpɔna me.\n7, 8. Yehowa ƒe bubu kple atsyɔ̃ ƒe kpeɖodzi kae míekpɔna le dziƒonutowo me?\n7 Le kpɔɖeŋu me, bu Masa (Milky Way alo la Voie lactée) ɣletivihatsotsoa ŋu kpɔ. Le ɣletivihatsotso gã sia si me yɔ fũu kple ɣletiviwo, ɣletinyigbawo, kpakple ɣe kple eŋuɣletinyigba bubuawo dome la, ɖeko míaƒe Anyigba sia le sue abe kekui ɖeka le ƒutake gbogbo siwo xexlẽme meli na o dome ene. Ɛ̃, ɣletivi siwo sɔ gbɔ wu biliɔn 100 ye le Masa ɣletivihatsotsoa ɖeɖe dzaa me! Ne àte ŋu axlẽ ɣletivi mawo katã ɖekaɖeka le sɛkɛnd ɖe sia ɖe me zã kple keli madzudzɔmadzudzɔe la, axɔ ƒe 3,000 kple edzivɔ hafi nàwu ɣletivi biliɔn 100 ma xexlẽ nu.\n8 Ne ɣletivi biliɔn 100 sɔŋ ye le Masa ɣletivihatsotsoa ɖeɖe dzaa me la, ke alekee xexlẽmea anɔ le xexe gbahoo la katã me? Ɣletiviŋununyalawo bu akɔnta be ɣletivihatsotso siwo ade biliɔn 50 va ɖo biliɔn 125 sɔŋ dometɔ ɖeka koe Masa ɣletivihatsotsoa nye. Ke ɣletivi nenie le xexe gbahoo la katã me? Míate ŋu akpɔ ale si gbegbe wosɔ gbɔe la le susu me gɔ̃ hã o. Gake Yehowa ya nya “xexlẽme na dzinuviwo, eye wòyɔa wo katã ŋkɔ.” (Psalmo 147:4) Esi míekpɔ ale si gbegbe Yehowa ta bubu kple atsyɔ̃ abe avɔ ene alea la, ɖe meʋã mí be míado eƒe ŋkɔ gã la ɖe dzi oa?\n9, 10. Aleke gbe sia gbe nuɖuɖu si nye abolo doa mía Wɔla ƒe nunya ɖe dzii?\n9 Mina míaɖe míaƒe susu ɖa le dziƒo ŋu nu dzeaniawo dzi azɔ ahabu abolo, si nye nane si míenya nyuie la ŋu. Menye ɖeko Yehowa nye ‘Ame si wɔ dzi kple anyi’ o, ke enye ‘ame si naa abolo dɔwuitɔwo’ hã. (Ps. 146:6, 7) Mawu ƒe “bubu kple atsyɔ̃” dze le eƒe dɔ klitsuwo, siwo dome numiemie siwo me míekpɔa abolo tsona hã le la me. (Mixlẽ Psalmo 111:1-5.) Yesu fia eyomedzelawo be woado gbe ɖa be: “Na míaƒe abolo si asu mía nu egbe la mí.” (Mateo 6:11) Abolo nye blematɔ geɖe, siwo dome Israel viwo hã le, ƒe gbe sia gbe nuɖuɖuwo dometɔ ɖeka. Togbɔ be nuɖuɖu tsɛ aɖe koe abolo nye hã la, nu siwo gbegbe dzɔna hafi amɔwɔ kple nu vovovo siwo wotsɔ tsakanɛ la trɔna zua abolo vivi ya menye nu tsɛ kura o.\n10 Le ɣeyiɣi siwo me woŋlɔ Biblia la, Israel viwo zãa luwɔ alo ƒowɔ, si wotsɔa tsi blunae, tsɔ mea abolo. Ɣeaɖewoɣi la, wozãa amɔwɔʋãnu alo abolohonu le abolomeme me. Ne wonya tsɔ nu tsɛ vovovo siawo tsaka ko la, nu suesuesue gbogbo manyaxlẽ siwo to vovo tso wo nɔewo gbɔ la va nɔa kadodo tɔxɛ aɖe me kple wo nɔewo le amɔwɔa me. Womese kadodo siwo tututu nɔa nu suesuesue vovovo mawo dome la gɔme tututu o. Gawu la, ale si míaƒe dɔgbo tua abolo si míeɖuna ŋutɔ hã nye nu wɔnuku bubu le eɖokui si. Eya ta mewɔ nuku o be hakpala la dzi ha be: “Yehowa, wò dɔwɔwɔwo sɔ gbɔ loo! Èwɔ wo katã le nunya me”! (Psalmo 104:24) Ðe wò hã èsena le ɖokuiwò me be yeakafu Yehowa nenema?\nŊusẽ Kae Mawu Ƒe Bubu Kple Atsyɔ̃ Kpɔna Ðe Dziwò?\n11, 12. Dɔ kae ŋugbledede le Mawu ƒe nuwɔwɔwo ŋu ate ŋu awɔ ɖe mía dzi?\n11 Mehiã be míanye ɣletiviŋununyalawo hafi dziŋgɔlikpɔkpɔ le zã me nawɔ nuku na mí, alo be míanye nuwo ƒe wɔwɔme kple woƒe nɔnɔme ŋuti nunyalawo hafi abolo navivi mía nu o. Gake hafi míate ŋu akpɔ ŋudzedze ɖe mía Wɔla la ƒe atsyɔ̃ ŋu la, ehiã be míadi ɣeyiɣi ahade ŋugble le eƒe asinudɔwɔwɔwo ŋu. Ŋusẽ kae ŋugbledede sia ƒomevi ate ŋu akpɔ ɖe mía dzi? Ale si wòakpɔ ŋusẽ ɖe mía dzi la le ko abe ŋusẽ si ŋugbledede tso nukudɔ siwo Yehowa wɔ ɖe eƒe amewo ta ŋu kpɔna ɖe mía dzi ene.\n12 David dzi ha ku ɖe nu gã siwo Yehowa wɔna ɖe Eƒe amewo ta ŋu be: “Made ŋugble le wò gãnyenye ƒe atsyɔ̃ɖoɖo nyoawo kple wò [nukudɔwɔwɔwo] ŋu.” (Psalmo 145:5) Míedea ŋugble le dɔwɔwɔ siawo ŋu ne míesrɔ̃a Biblia hedia ɣeyiɣi yia tame le nu siwo míexlẽna le eme ŋu. Viɖe kae dona tso ŋugbledede sia me? Míaƒe ŋudzedzekpɔkpɔ ɖe Mawu ƒe bubu kple atsyɔ̃ ŋu dea to ɖe edzi. Eye esia ʋãa mí godoo be míawɔ ɖeka kple David ade bubu Yehowa ŋu ahagblɔ be: “Maxlẽ nya afia le wò nutsuwɔwɔwo ŋu.” (Psalmo 145:6) Ele be ŋugbledede tso Mawu ƒe nukudɔwɔwɔwo ŋu nana mía kple Yehowa dome ƒomedodoa me nasẽ ɖe edzi eye wòaʋã mí míatsɔ dzidzɔ kple didi vevie agblɔ eŋuti nya na ame bubuwo. Ðe nèle gbeƒã ɖem nya nyuia dzonɔamemetɔe hele kpekpem ɖe amewo ŋu be woakpɔ ŋudzedze ɖe Yehowa Mawu ƒe bubu, atsyɔ̃, kple gãnyenye ŋua?\nYesu Ðea Mawu Ƒe Bubu Fiana Le Mɔ Deblibo Nu\n13. (a) Le Daniel 7:13, 14 ƒe nya nu la, nu kae Yehowa tsɔ ɖɔ na Via? (b) Abe Fia ene la, alekee Yesu wɔa nu ɖe eteviwo ŋu?\n13 Mawu ƒe Vi, Yesu Kristo, ɖe gbeƒã nya nyuia hede bubu Fofoa si le dziƒo si ŋu bubu kple atsyɔ̃ɖoɖo gã le la ŋu. Yehowa tsɔ bubu tɔxɛ aɖe ɖɔ na Via esime wòtsɔ ‘dziɖuŋusẽ kple fiaɖuƒe’ nae. (Mixlẽ Daniel 7:13, 14.) Ke hã, Yesu medoa eɖokui ɖe dzi alo dzea eɖokui ŋu o. Nɔnɔme si to vovo na ema kurae wòɖena fiana—enye Dziɖula veveseɖeamenula si sea eteviwo ƒe gbɔdzɔgbɔdzɔwo gɔme na wo hedea bubu si dze la wo ŋu. Bu ale si Yesu si nye Fia si Mawu ŋutɔ tia la wɔ nu ɖe ame siwo wòdo goe, vevietɔ ame siwo amewo ɖia gbɔe eye wòdze abe womelɔ̃a woƒe nya o ene, ŋu la ƒe kpɔɖeŋu aɖe ŋu kpɔ.\n14. Alekee wobua kpodɔlélawo le blema Israel?\n14 Zi geɖe la, ame siwo nɔ kpodɔ lém le blema ɣeyiɣiwo me la nɔa kukum vivivi le mɔ gbãdziname aɖe nu. Vivivi la, dɔa va xɔa amea ƒe ŋutinuwo katã. Wobua gbedada na kpodɔlélawo be esesẽ abe ame kuku fɔfɔ ɖe tsitre ene. (4 Mose 12:12; 2 Fia. 5:7, 14) Wobua kpodɔlélawo be wo ŋuti mekɔ o eye woɖea wo ɖe aga tso amewo dome. Ne wole tetem ɖe amewo ŋu la, ele na wo be woanɔ ɣli dom be “Busue! Busue!” (3 Mose 13:43-46) Ðeko kpodɔléla le abe ame si ku ene. Le rabiwo ƒe nuŋlɔɖiwo ƒe nya nu la, womeɖe mɔ na kpodɔléla be wòate ɖe ame aɖeke ŋu wu meta ɖeka kple afã lɔƒo o. Wogblɔ be ne nunɔla aɖe kpɔ kpodɔléla aɖe le adzɔge kura gɔ̃ hã la, edaa kpe do ɖa egbɔ be wòagagogo ye o.\n15. Alekee Yesu wɔ nu ɖe kpodɔléla aɖe ŋu?\n15 Gake eɖe dzesi ŋutɔ be Yesu ya wɔ nu ɖe kpodɔléla aɖe si va egbɔ heƒo koko nɛ be wòada gbe le ye ŋu la ŋu le mɔ si to vovo kura nu. (Mixlẽ Marko 1:40-42.) Yesu menyã kpodɔléla sia si amewo ɖia gbɔe la o, ke boŋ ewɔ nu ɖe eŋu le veveseseɖeamenu kple bubu me. Yesu kpɔe be enye nublanuime si wòhiã be woafa akɔ na. Veveseseɖeamenu ƒe seselelãme sia ʋã Yesu wòɖe afɔ si hiã enumake. Edo asi ɖa, ka asi kpodɔlélaa ŋu heda gbe le eŋu.\n16. Nu kae nèsrɔ̃ tso ale si Yesu wɔa nu ɖe amewo ŋui me?\n16 Abe Yesu yome dzelawo ene la, aleke míate ŋu asrɔ̃ ale si Yesu ɖe Fofoa ƒe bubu fiae? Mɔ ɖekae nye dzesidedee be ehiã be míade bubu kple asixɔxɔ ame sia ame ŋu, metsɔ le woƒe ɖoƒe, lãmesẽ, alo ƒexɔxɔ me o. (1 Petro 2:17) Vevietɔ ele na ame siwo le agbanɔamedzinɔƒewo, abe srɔ̃ŋutsuwo, dzilawo, kple Kristotɔ hamemetsitsiwo ene, be woade bubu ame siwo le woƒe dzikpɔkpɔ te la ŋu, eye woakpe ɖe wo ŋu woakpɔe adze sii be asixɔxɔ le yewo ŋu. Esi Biblia nɔ gbe tem ɖe edzi be ele be Kristotɔwo katã nawɔ ɖe nudidi sia dzi la, egblɔ be: “Milɔ̃ mia nɔewo vevie abe dadaviwo ene. Ame sia ame nedi be yeade bubu ye nɔvi ŋu gbã.”—Rom. 12:10.\nNuwɔwɔ Bubutɔe Le Tadedeagu Me\n17. Nu kae míate ŋu asrɔ̃ tso Ŋɔŋlɔawo me ku ɖe nuwɔwɔ le bubu me le tete ɖe Yehowa ŋu le tadedeagu me ŋu?\n17 Ehiã vevie be míawɔ nu le bubu me ne míete ɖe Yehowa ŋu le tadedeagu me. Nyagblɔla 4:17 gblɔ be: “Ne èyina ɖe wò Mawu ƒe me la, kpɔ wò afɔ dzi.” Wobia tso Mose kple Yosua siaa si be woaɖe woƒe afɔkpawo esime wonɔ teƒe kɔkɔe. (2 Mose 3:5; Yos. 5:15) Esia wɔwɔ nye bubu deto dede Mawu ŋu ƒe dzesi. Wobia tso nunɔla siwo nɔ Israel si be woado agbotɛ ɣiwo ‘atsɔ atsyɔ woƒe ama.’ (2 Mose 28:42, 43) Esia wɔnɛ be woƒe ama medzena ne wole subɔsubɔm le vɔsamlekpuia dzi o. Enɔ na nunɔla ƒe ƒometɔwo katã be woawɔ ɖe Mawu ƒe nudidi siwo ku ɖe nuwɔwɔ le bubu me ŋu la dzi.\n18. Alekee míeɖea bubu fiana le tadedeagu na Yehowa me?\n18 Eya ta tadedeagu le bubu me lɔ bubudedeameŋu kple nuwɔwɔ bubutɔe ɖe eme. Be woade asixɔxɔ mía ŋu ahawɔ nu ɖe mía ŋu bubutɔe la, ele be míawo ŋutɔwo míanɔ nu wɔm bubutɔe. Mele be míaƒe nuwɔwɔ le bubu me nanye ameŋkume alo gotagome nuwɔna dzro aɖe ko o. Ele be wòade ŋgɔ wu nu si dzea amewo ŋu wɔwɔ, wòanye nu si dzea Mawu ŋui—si tso keke dzi me ke. (1 Sam. 16:7; Lod. 21:2) Ele be bubu nadze le míaƒe agbenɔnɔ, nuwɔna, kple ale si míewɔa nu ɖe ame bubuwo ŋui me, eye wòakpɔ ŋusẽ ɖe ale si míebua mía ɖokuii kple ale si míesena le mía ɖokui me gɔ̃ hã dzi. Le nyateƒe me la, ele be bubu nadze le míaƒe nuƒoƒo kple nuwɔna ɖe sia ɖe me ɣeawokatãɣi. Le míaƒe agbenɔnɔ, míaƒe nuwɔna, kpakple awudodo kple dzadzraɖo gome la, apostolo Paulo ƒe nya siawo nɔa vevie na mí be: “Míewɔa naneke si azu nukikli le mɔ aɖeke nu o, bene woagakpɔ vodada le míaƒe subɔsubɔdɔ la ŋu o; ke boŋ míeɖea mía ɖokui fiana le mɔ sia mɔ nu be míenye Mawu ƒe subɔlawo.” (2 Kor. 6:3, 4) ‘Míeɖoa atsyɔ̃ na Mawu, mía Xɔla, ƒe nufiafia la le nuwo katã me.’—Tito 2:10.\nYi Edzi Nànɔ Mawumebubu Ðem Fia\n19, 20. (a) Mɔ nyui ka dzie míate ŋu ato ade bubu ame bubuwo ŋu? (b) Le nuwɔwɔ le bubu me gome la, nu kae wòle be míaɖo kplikpaa be míawɔ?\n19 Kristotɔ amesiamina siwo nye “ame dɔdɔwo le Kristo teƒe” la wɔa nu le bubu me. (2 Kor. 5:20) ‘Alẽ bubuawo,’ siwo naa kpekpeɖeŋu amesiaminawo la nye Mesia Fiaɖuƒea ƒe dɔtsɔla siwo ŋu wode bubui. Ame si nye dziɖuɖu aɖe ƒe ame dɔdɔ alo dɔtsɔla la ƒoa nu tso dziɖuɖua ŋu dzideƒotɔe le bubu me. Eya ta ele be míaƒo nu le bubu me dzideƒotɔe le Mawu ƒe dziɖuɖua, alo Fiaɖuƒea, ta ʋiʋli me. (Ef. 6:19, 20) Eye ne míetsɔ ‘nane si nyo wu la ŋuti nya nyui’ yi na amewo la, ɖe menye bubue nye ma dem míele wo ŋu oa?—Yes. 52:7.\n20 Ele be míaɖoe kplikpaa be míatsɔ ŋutikɔkɔe ana Mawu to ale si míewɔa nu le ɖekawɔwɔ me kple bubu si le eyama ŋu me. (1 Pet. 2:12) Mina míanɔ bubu deto dem eyama ŋu, le tadedeagu nɛ me ahanɔ bubu dem mía hati tadeagulawo hã ŋu. Eye neva eme be Yehowa, ame si ta bubu kple atsyɔ̃ abe avɔ ene la nakpɔ ŋudzedze ɖe ale si míedea ta agu nɛ le bubu me la ŋu.\n^ mm. 3 Nya siwo David gblɔ le Psalmo 8 lia me la ganye nyagblɔɖinyawo ku ɖe ame deblibo Yesu Kristo ŋu.—Heb. 2:5-9.\n• Ŋusẽ kae wòle be ŋudzedzekpɔkpɔ ɖe bubu si le Yehowa ŋu ŋu nakpɔ ɖe mía dzi?\n• Nu kae míate ŋu asrɔ̃ tso nuwɔwɔ le bubu me ŋu le ale si Yesu wɔ nu ɖe kpodɔléla aɖe ŋui me?\n• Alekee míate ŋu awɔ nu le bubu me atsɔ ade bubu Yehowa ŋu?\nAlekee Yehowa de bubu Abel ŋu?\nYehowa ƒe nuwɔwɔ wɔnukuwo dze ƒãa le eƒe nunana si nye abolo la me\nNu kae nèsrɔ̃ ku ɖe nuwɔwɔ le bubu me ŋu le ale si Yesu wɔ nu ɖe kpodɔléla aɖe ŋui me?\nTadedeagu le bubu me lɔ bubudede Yehowa ŋu ɖe eme


Mawu Wɔ Ðoɖo Be Yeato Mesia La Dzi Aɖe Ameƒomea\nMawu Wɔ Ðoɖo Be Yeaɖe Ameƒomea\nMawu do ŋugbe na Abraham nuteƒewɔla la be ‘dzidzimevi’ si ŋugbe yedo la adzɔ tso eƒe dzidzimeviwo me. Dzidzimevi ma dzie woato ayra “dukɔwo katã.” (1 Mose 22:18) Abraham ƒe tɔgbuiyɔvi Yakob va ʋu yi ɖanɔ Egipte-nyigba dzi, eye eƒe ƒomea dzi ɖe edzi le afi ma va zu Israel dukɔ si nɔ anyi le blema.\nEmegbe la, Farao aɖe si nye ŋutasẽla la va wɔ Israel viwo kluviwoe va se ɖe esime Mawu ɖo Mose nyagblɔɖilae; eyae kplɔ dukɔ la dzo le Egipte eye wotso Ƒudzĩ si me ma nukutɔe la. Esia megbe la, Mawu na Se Ewoawo kple se bubuwo Israel viwo be wòafia mɔ wo ahakpɔ wo ta. Se siwo ku ɖe vɔ siwo woasa hena nu vɔ̃ tsɔtsɔ ke ŋu hã nɔ se mawo me. Mawu ƒe gbɔgbɔ ʋã Mose wògblɔ na Israel viwo be Mawu adɔ nyagblɔɖila bubu aɖe ɖe wo. Nyagblɔɖila mae anye ‘dzidzimevi’ si ŋugbe wodo la.\nƑe 400 kple edzivɔ megbe la, Mawu do ŋugbe na Fia David be ‘dzidzimevi’ si ŋugbe wodo le Eden-bɔa me la ava ɖu fia ɖe fiaɖuƒe aɖe si anɔ anyi tegbee la dzi. Eyae anye Mesia, alo Ðela, si Mawu tia be wòaɖe amegbetɔƒomea eye wòagbugbɔ aɖo Paradiso la anyi ɖe anyigba dzi.\nMawu to David kple nyagblɔɖila bubuwo dzi ɖe nu geɖe fia tso Mesia la ŋu vivivi. Wogblɔe ɖi be abɔbɔ eɖokui ahanyo dɔme, eye dɔwuame, nu madzɔmadzɔ wɔwɔ kple aʋawɔwɔ manɔ eƒe fiaɖuƒea me o. Amegbetɔwo katã anɔ ŋutifafa me kple wo nɔewo, eye woanɔ ŋutifafa me kple lãwo gɔ̃ hã. Dɔléle, fukpekpe kple ku nu ayi, elabena womenɔ Mawu ƒe tameɖoɖoa me le gɔmedzedzea me o, eye woafɔ ame siwo ku la woagava nɔ agbe le anyigba dzi ake.\nMawu gblɔe ɖi to nyagblɔɖila Mixa dzi be woadzi Mesia la le Betlexem, eye wògblɔe ɖi to nyagblɔɖila Daniel dzi be woava wu Mesia la emegbe. Gake Mawu afɔ Mesia la tso ku me eye wòaɖoe Fia le dziƒo. Daniel gblɔe ɖi hã be mlɔeba la, Mesia la ƒe Fiaɖuƒea ava xɔ ɖe dziɖuɖu bubuwo katã teƒe tegbee. Ðe Mesia la va abe ale si wogblɔe ɖi ene vavã?\n—Numeɖeɖe siawo tso 1 Mose, ta 22-50, kpakple 2 Mose, 5 Mose, 2 Samuel, Psalmowo, Yesaya, Daniel, Mixa, Zaxarya 9:9.\nMAWU ƑE ŊKƆ KƆKƆE LA\nMawu ƒe ŋkɔ Yehowa dze le Biblia me zi gbãtɔ le 1 Mose 2:4. Ŋkɔ tɔxɛ sia dze abe zi gbɔ zi 7,000 sɔŋ ene le gbe siwo me woŋlɔ Ŋɔŋlɔ Kɔkɔeawo ɖo gbã la ƒe asinuŋɔŋlɔgbalẽwo me. Mawu ƒe ŋkɔa, si gɔmee nye “Enana Wòvaa Eme” la, na míeka ɖe edzi be ŋutete le esi be wòana eƒe tameɖoɖowo kple ŋugbedodowo katã nava eme bliboe.


Biblica® Se aɖeke mebla Biblia zazã o Agbenya La™ Yakobo 5\n1 Azɔ la, mi kesinɔtɔwo, miɖo to nyuie, mido ɣli, eye mifa avi le fukpekpe si gbɔna mia dzi va ge la ta. 2 Miaƒe kesinɔnuwo nyunyɔ, eye agbagblaʋui ɖu miaƒe avɔ nyuiwo keŋkeŋ. 3 Miaƒe sika kple klosalowo lé ɣebia, eye woƒe ɣebialéle sia nye ɖaseɖiɖi si tsi tsitre ɖe mia ŋu hele miaƒe ŋutilã ɖum abe dzo ene. Mieha kesinɔnuwo dzra ɖo fũu le ŋkeke mamlɛawo me. 4 Mikpɔ ɖa, dɔwɔla siwo ŋlɔ miaƒe agblewo me, eye miegbe fexexe na wo la le avi fam ɖe mia ŋuti. Nenema ke, ame siwo xa nu na mi le agble me la ƒe ɣlidodo va ɖo to me na Yehowa, Dziƒoʋakɔwo ƒe Aƒetɔ. 5 Mienɔ xexea me le agbeɖuɖu blibo me, eye mietsɔ mia ɖokuiwo de vivisese geɖe me. Mienyi mia ɖokuiwo heda ami le wuwuŋkeke la lalam. 6 Miebu fɔ amewo, eye miewu ame maɖifɔ siwo metsi tsitre ɖe mia ŋu o la.\n7 Eya ta nɔvinyewo, migbɔ dzi ɖi blewu va se ɖe Aƒetɔ la ƒe vava. Mienya ale si agbledela lalana na eƒe agblemenukuwo be woatse ku, eye wògbɔa dzi ɖi na adametsi kple kelemetsi. 8 Alea ke wòle be miawo hã miagbɔ dzi ɖi, eye mianɔ tsitre sesĩe elabena Aƒetɔ la ƒe vava ɖo vɔ. 9 Nɔviwo, migalĩ liʋĩliʋĩ le mia nɔewo ŋu o, ne menye nenema o la, woadrɔ̃ ʋɔnu mi. Ʋɔnudrɔ̃la la ƒe afɔ le ʋɔtru la nu.\n10 Nɔviwo, mina nyagblɔɖila siwo gblɔ Mawu ƒe nya na amewo le Aƒetɔ la ƒe ŋkɔ me la nanye kpɔɖeŋu na mi le fukpekpewo me. 11 Abe ale si wòle nyanya me na mi ene la, míebua ame siwo do dzi le xaxawo me la be wonye yayramewo. Miese Hiob ƒe dzidodo le fukpekpe me ƒe nyawo, eye mienya ale si Aƒetɔ la wɔ nɛ le nuwuwu. Aƒetɔ la nye dɔmenyotɔ kple nublanuikpɔla gã aɖe. 12 Gawu la, nɔvinyewo, migata nu o, eɖanye anyigba alo dziƒo alo nu bubu aɖe o. Miaƒe ɛ̃ nanye ɛ̃, eye miaƒe o nanye o; ne menye nenema o la, miadze na ʋɔnudɔdrɔ̃.\nXɔse ƒe gbedodoɖa\n13 Mia dometɔ aɖe le fu kpema? Nedo gbe ɖa. Mia dometɔ aɖe le dzidzɔ kpɔma? Nedzi kafukafuhawo. 14 Ame aɖe le dɔ lém le mia domea? Neyɔ hanunɔlawo ne woado gbe ɖa ɖe eta, eye woasi ami nɛ le Aƒetɔ la ƒe ŋkɔ me. 15 Eye gbe si wodo ɖa le xɔse me la ana be amea ƒe lãme nasẽ, eye Aƒetɔ la afɔe ɖe tsitre. Ne ewɔ nu vɔ̃ hã la, woatsɔe akee. 16 Eya ta miʋu miaƒe nu vɔ̃wo me na mia nɔewo, eye miado gbe ɖa ɖe mia nɔewo ta be miaƒe lãme nasẽ. Ame dzɔdzɔe ƒe gbedodoɖa nu sẽna, eye wòwɔa dɔ.\n17 Eliya nye amegbetɔ abe míawo ke ene. Edo gbe ɖa vevie be tsi megadza o, eye tsi medza ɖe anyigba dzi o ƒe etɔ̃ kple afã sɔŋ. 18 Emegbe la, egado gbe ɖa, dziƒo nu ʋu, eye tsi dza, ale be anyigba gatse eƒe kutsetsewo.\n19 Nɔvinye lɔlɔ̃awo, ne mia dometɔ aɖe tra tso nyateƒe la gbɔ, eye ame aɖe kplɔe gbɔe la, 20 kakaɖedzi nenɔ mia si be ame sia ame si na nu vɔ̃ wɔla trɔ tso eƒe mɔ vɔ̃ dzi la aɖe vɔ̃wɔla la tso ku me, eye woatsɔ eƒe nu vɔ̃ gbogboawo akee.


Ðe Kristo Nye Kplɔla Ŋutɔŋutɔ Na Wòa?\nGbetakpɔxɔ—Tata Si Míesrɔ̃na | March 15, 2002\n“Womegayɔ mi be kplɔlawo o; elabena ame ɖekae nye miaƒe kplɔla, eyae nye Kristo.”—MATEO 23:10.\n1. Ameka ɖeɖekoe nye Kristotɔ vavãwo Kplɔla?\nBRAÐA, Nisan 11 lia dzie. Le ŋkeke etɔ̃ megbe la, woawu Yesu Kristo. Zi mamlɛtɔ si wòyi gbedoxɔa me enye sia. Le ŋkeke sia dzi la, Yesu fia nu vevi aɖe ameha siwo ƒo ƒu ɖe afima kpakple eƒe nusrɔ̃lawo. Egblɔ be: “Miawo la migana woayɔ mi be Rabi o, elabena ame ɖeka koe nye miaƒe nufiala, eye mi katã la nɔviwo mienye. Eye migayɔ ame aɖeke be mia fofo le anyigba dzi o; elabena ame ɖekae nye mia fofo, eyae le dziƒo. Eye womegayɔ mi be kplɔlawo o; elabena ame ɖekae nye miaƒe kplɔla, eyae nye Kristo.” (Mateo 23:8-10) Edze ƒã be Yesu Kristoe nye Kristotɔ vavãwo Kplɔla.\n2, 3. Ŋusẽ kae toɖoɖo Yehowa kpakple lɔlɔ̃ ɖe Kplɔla si wòɖo na mí dzi kpɔna ɖe míaƒe agbenɔnɔ dzi?\n2 Viɖe kawo gbegbee nye si wòanye na mí le agbe me ne míelɔ̃ Yesu nye míaƒe Kplɔla! Esime Yehowa Mawu nɔ Kplɔla sia ƒe vava ŋu nya gblɔm ɖi la, egblɔ to nyagblɔɖila Yesaya dzi be: “Kuwui! Mi ame tsikɔwuwo katã, miva tsi gbɔ! Mi amesiwo si ga mele o, miva ƒle nu, ne miaɖu! Miva, ne miadze wein kple notsi, menye kple ga alo le asixɔxɔ nu o! . . . Miɖo tom ko, ekema miaɖu nu nyui, eye miaƒe luʋɔ ƒe dzeme akɔ ɖe ami ŋu. . . . Kpɔ ɖa, metsɔe ɖo ɖasefo na dukɔwo, eye metsɔe ɖo dukɔwo ƒe [kplɔla] kple dziɖula.”—Yesaya 55:1-4.\n3 Yesaya zã nunonowo—tsi, notsi, kple wein—tsɔ wɔ kpɔɖeŋui be wòatsɔ aɖe alesi ne míeɖo to Yehowa eye míekplɔ Kplɔla kple Aʋafia si wòna mí ɖo la, mía ŋutɔwo ƒe agbenɔnɔ ate ŋu anyoe la fia. Emetsonuwo naa ame ƒe dzi dzea eme. Ele abe woano tsi fafɛ kplu ɖeka le ŋkeke xɔdzo aɖe dzi ene. Nyateƒe kple dzɔdzɔenyenye ƒe tsikɔ si wua mí nu tsina. Abe alesi notsi doa ŋusẽ vidzĩwo hekpena ɖe wo ŋu wotsinae ene la, ‘notsi si tsoa nya la me’ doa ŋusẽ mí henana míetsina le gbɔgbɔme le ƒomedodo kple Mawu me. (Petro I, 2:1-3) Eye amekae ate ŋu agblɔ be wein mewɔa akpa aɖeke le dzidzɔ si nɔa azãɖuƒewo me ŋu o? Nenema ke Mawu vavã la subɔsubɔ kple Kplɔla si wòɖo la ƒe afɔtoƒewo zɔzɔ naa ‘dzi dzɔa mí’ le agbe me. (Mose V, 16:15) Eyata ele vevie be mí katã—ɖeviwo kple tsitsiawo, ŋutsuwo kple nyɔnuwo—míaɖee afia be Kristo nye Kplɔla ŋutɔŋutɔ na mí. Gake aleke míaɖee afia le míaƒe gbesiagbegbenɔnɔ me be Mesia lae nye mía Kplɔla?\nÐeviwo—Miyi Edzi Míanɔ ‘Tsitsim le Nunya’ Me\n4. (a) Esime Yesu si xɔ ƒe 12 yi Yerusalem le Ŋutitotoŋkekenyuia ɖuɣi la, nukae dzɔ? (b) Aleke gbegbe Yesu nya nui le ƒe 12 ko xɔxɔ me?\n4 Bu kpɔɖeŋu si mía Kplɔla la ɖo ɖi na ɖeviwo ŋu kpɔ. Togbɔ be nu ʋɛ aɖewo koe míenya tso Yesu ƒe ɖevimenɔɣi ŋu hã la, nudzɔdzɔ aɖe ya ɖe dzesi nyuie. Esime Yesu xɔ ƒe 12 la, edzilawo kplɔe ɖe asi yi Yerusalem esime woyina woƒe ƒe sia ƒe Ŋutitotoŋkekenyuia ɖuƒe. Ɣemaɣie wòƒo eɖokui ɖe Ŋɔŋlɔawo me dzodzro me vĩ, eye eƒe ƒomea dzo le egbɔ le manyamanya me. Le ŋkeke etɔ̃ megbe la, edzilawo, Yosef kple Maria, siwo tsi dzi vevie la va ke ɖe eŋu le gbedoxɔa me, ‘wònɔ anyi ɖe nufialawo dome, hele to ɖom wo, eye wòle nya biam wo.’ Gawu la, ‘amesiwo katã nɔ to ɖomee la ƒe mo wɔ yaa le eƒe nugɔmesese kple eƒe nyaŋuɖoɖowo ta.’ Bu eŋu kpɔ ko, esime Yesu xɔ ƒe 12 pɛ ko la, menye nya siwo ku ɖe gbɔgbɔmenuwo ŋu siwo naa wobua tame ɖeɖeko ŋu nyae wòte ŋu bia o, ke boŋ ena ŋuɖoɖo siwo me nunya le hã! Ðikeke mele eme o be hehe si edzilawo nae kpe ɖe eŋu.—Luka 2:41-50.\n5. Aleke ɖeviwo ate ŋu ada woƒe nɔnɔme ku ɖe ƒome Biblia nusɔsrɔ̃ ŋu akpɔe?\n5 Ðewohĩ ɖevie nènye. Ne dziwòlawo nye mawusubɔla veviedonulawo la, ke anɔ eme be ƒome Biblia nusɔsrɔ̃ edziedzi ƒe ɖoɖowɔɖi le mia si le aƒeme. Aleke nye wò nɔnɔme ɖe ƒomenusɔsrɔ̃a ŋu? Nukata màde ŋugble le biabiawo abe esiawo ene ŋu o: ‘Ðe mele asi kpem ɖe míaƒe ƒomea ƒe Biblia-nusɔsrɔ̃ ƒe ɖoɖoa ŋu kple dzi bliboa? Ðe mezɔna ɖe ɖoɖoa dzi eye nyemewɔa naneke tsɔ gblẽa eme oa?’ (Filipitɔwo 3:16) ‘Ðe mekpɔa gome le nusɔsrɔ̃a me dzonɔamemetɔea? Ðe mebia nya le nusɔsrɔ̃nyatia ŋu le afisiwo wòsɔ le heƒoa nu tso alesi woadee dɔwɔna me ŋua? Esi mele gbɔgbɔmeŋgɔyiyi wɔm la, ɖe mele dzodzro tum ɖo ɖe “nuɖuɖu sesẽ si li na amesiwo tsi zu blibo” la ŋua?’—Hebritɔwo 5:13, 14.\n6, 7. Aleke Biblia xexlẽ gbesiagbe ƒe ɖoɖo ate ŋu anye nu vevi na sɔhɛwoe?\n6 Biblia xexlẽ gbesiagbe ƒe ɖoɖo hã le vevie ŋutɔ. Hakpala la dzi ha be: “Woayra amesi mezɔna ɖe ame vɔ̃ɖiwo ƒe aɖaŋuɖoɖo nu o, . . . ke boŋ ekpɔa dzidzɔ le Yehowa ƒe se la ŋu, eye [wòxlẽa eƒe se la ] zã kple keli.” (Psalmo 1:1, 2) Yosua, amesi va xɔ ɖe Mose teƒe, ‘xlẽe kple gbe blewu zã kple keli.’ Esia kpe ɖe eŋu wòwɔ nu nunyatɔe eye wòkpɔ dzidzedze le dɔ si Mawu de asi nɛ la wɔwɔ me. (Yosua 1:8) Mía Kplɔla, Yesu Kristo, gblɔ be: “Woŋlɔ ɖi bena: ‘Menye abolo ɖeɖe ko ŋuti ame lanɔ agbe ɖo o, negbe ɖe nya sia nya, si dona tsoa Mawu ƒe nu me la ŋuti.’ ” (Mateo 4:4) Ne míehiã ŋutilãmenuɖuɖu gbesiagbe la, ke aleke gbegbe míehiã gbɔgbɔmenuɖuɖu edziedzi wu enye si!\n7 Esi Nicole si xɔ ƒe 13 kpɔe be gbɔgbɔmenuwo hiã ye ta la ete Biblia xexlẽ gbesiagbe. * Fifia si wòxɔ ƒe 16 la, exlẽ Biblia bliboa wu nu gadze exexlẽ gɔme ake heɖo ememama lɔƒo vɔ. Alesi wòwɔe la le bɔbɔe. Egblɔ be: “Meɖoe kplikpaa be maxlẽ ta ɖeka ya teti gbesiagbe.” Aleke Biblia si wòxlẽna gbesiagbe kpe ɖe eŋui? Eɖo eŋu be: “Ŋusẽkpɔɖeamedzinu gbegblẽ siwo li egbea sɔ gbɔ ŋutɔ. Gbesiagbe la, medoa go nyaƒoɖeamenuwo le suku kple teƒe bubu siwo doa nye xɔse kpɔna. Biblia xexlẽ gbesiagbe kpena ɖe ŋunye be meɖoa ŋku Biblia ƒe sewo kple gɔmeɖosewo dzi kaba si dea dzi ƒo nam metea ŋu nɔa te ɖe nyaƒoɖeamenu siawo nu. Esia na mese le ɖokuinye me be mete ɖe Yehowa kple Yesu ŋu kplikplikpli wu.”\n8. Nɔnɔme kae nɔ Yesu si ɖe ƒuƒoƒea ŋu, eye aleke ɖeviwo ate ŋu asrɔ̃ eƒe kpɔɖeŋuae?\n8 Yesu lɔ̃a toɖoɖo ne wole Ŋɔŋlɔawo xlẽm le ƒuƒoƒewo eye wòkpɔa gome le exexlẽ me. (Luka 4:16; Dɔwɔwɔwo 15:21) Aleke gbegbe wònyoe nye si be ɖeviwo nasrɔ̃ kpɔɖeŋu ma ade Kristotɔwo ƒe kpekpewo, afisi woxlẽa Biblia hesrɔ̃nɛ le la, ɣesiaɣi! Esi Richard, si xɔ ƒe 14, nɔ ŋudzedzekpɔkpɔ ɖem fia ɖe kpekpe mawo ŋu la, egblɔ be: “Kpekpeawo xɔ asi nam ŋutɔ. Woɖoa ŋku nusi nye nyui kple vɔ̃, nusi nye agbe nyui kple agbe gbegblẽ, nusi dze Kristotɔ wòawɔ kple nusi medzee o, dzi nam le afima ɣesiaɣi. Mehiã be aŋɔka naku to nam hafi masrɔ̃ nu tso eme o—to nuteƒekpɔkpɔ me o.” Ẽ, ‘kakaɖedzi le Yehowa ƒe ŋkuɖodzinya ŋu, enana bometsilawo dzea nunya.’ (Psalmo 19:8) Nicole hã ɖoe kplikpaa dea hamea ƒe kpekpe atɔ̃awo katã kwasiɖa sia kwasiɖa. Azɔ hã ezãa gaƒoƒo eve alo etɔ̃ tsɔ dzrana ɖo ɖe wo ŋui.—Efesotɔwo 5:15, 16.\n9. Alekee ɖeviwo ate ŋu ayi edzi ‘anɔ tsitsim le nunya mee’?\n9 Sɔhɛmenɔɣi enye ɣeyiɣi nyuitɔ si me wòle be ‘Mawu vavã ɖeka la, kple Yesu Kristo, si wòdɔ ɖa la ŋuti sidzedze’ nasu ame si le. (Yohanes 17:3) Ðewohĩ ènya ɖevi aɖewo siwo zãa ɣeyiɣi geɖe ɖe nukokoedonamegbalẽwo xexlẽ, television kpɔkpɔ, video dzi fefewo kpɔkpɔ, alo ɖe Internet dzi tsatsa ŋu. Nukatae wòle be nàsrɔ̃ wo esime mía Kplɔla la ƒe kpɔɖeŋu deblibo li nàsrɔ̃? Esi wònye ŋutsuvi dzaa la, nusɔsrɔ̃ tso Yehowa ŋu do dzidzɔ nɛ ŋutɔ. Nukae do tso eme? Le lɔlɔ̃ si nɔ Yesu si na gbɔgbɔmenuwo ta la, ‘eyi edzi nɔ tsitsim le nunya me.’ (Luka 2:52) Nenemae wò hã nàte ŋu atsii.\n“Mibɔbɔ Mia Ðokui na Mia Nɔewo”\n10. Nukae ana ŋutifafa kple dzidzɔ nanɔ ƒomegbenɔnɔ me?\n10 Aƒeme ate ŋu anye afisi tomefafa kple dzidzeme anɔ alo afisi dzrehehewo kple nyaʋiʋliwo anɔ. (Lododowo 21:19; 26:21) Lɔlɔ̃ ɖe Kristo ƒe kplɔlanyenye dzi naa ŋutifafa kple dzidzɔ nɔa míaƒe ƒomea me. Le nyateƒe me la, Yesu ƒe kpɔɖeŋua nye nusi me wòle be ƒomea me tɔwo nasrɔ̃ nu le. Ŋɔŋlɔawo gblɔ be: “Mibɔbɔ mia ɖokui na mia nɔewo le Kristo vɔvɔ̃ me. Mi nyɔnuwo la, mibɔbɔ mia ɖokui na mia ŋutɔwo mia srɔ̃wo abe Aƒetɔ la ene; elabena ŋutsue nye ta na nyɔnu, abe alesi Kristo hã nye ta na hame la ene, eye eyae nye ŋutilã la ƒe xɔla. . . . Mi ŋutsuwo la, milɔ̃ mia ŋutɔwo mia srɔ̃wo, abe alesi Kristo hã lɔ̃ hame la, eye wòtsɔ ye ŋutɔ ɖokui hena ɖe eta la ene.” (Efesotɔwo 5:21-25) Apostolo Paulo ŋlɔ agbalẽ ɖo ɖe Kolose-hamea be: “Mi ɖeviwo la, miɖo to mia dzilawo le nusianu me; elabena esia dze Aƒetɔ la ŋu nyuie.”—Kolosetɔwo 3:18-20.\n11. Aleke srɔ̃ŋutsu aɖee afiae be Kristo ƒe tanyenye nye nu ŋutɔŋutɔ na ye?\n11 Aɖaŋuɖoɖo sia dzi wɔwɔ fia be srɔ̃ŋutsua naxɔ ŋgɔ le ƒomea me, srɔ̃nyɔnua nado alɔe anukwareɖiɖitɔe, eye ɖeviawo naɖo to wo dzilawo. Gake ne ŋutsua wɔ eƒe tanyenyea ŋudɔ nyuie ko hafi wòhea dzidzɔ vɛ. Ele be srɔ̃ŋutsu nyanu nasrɔ̃ alesi wòawɔ tanyenye ŋudɔe to eya ŋutɔ ƒe Ta kple Kplɔla, Kristo Yesu, sɔsrɔ̃ me. (Korintotɔwo I, 11:3) Togbɔ be Yesu va zu ‘nuwo katã ƒe ta hena hamea’ emegbe hã la, meva anyigba dzi “bena, woasubɔ ye o, ke boŋ bena yeasubɔ.” (Efesotɔwo 1:22; Mateo 20:28) Nenema ke srɔ̃ŋutsu Kristotɔ mewɔa eƒe tanyenyea ŋudɔ ɖokuitɔdiditɔe o, ke boŋ be wòatsɔ akpɔ srɔ̃anyɔnua kple viawo—ẽ, ƒomea bliboa—ƒe nyonyo gbɔe. (Korintotɔwo I, 13:4, 5) Edina be yeasrɔ̃ Yesu Kristo, si nye eƒe ta la, ƒe mawumenɔnɔmewo. Eƒe dɔme fa eye wòbɔbɔa eɖokui ɖe anyi le dzi me abe Yesu ene. (Mateo 11:28-30) Ne ewɔ vodada la, mesesẽna nɛ be wòagblɔ be “meɖe kuku” alo “tɔwò dzɔ” o. Eƒe kpɔɖeŋu nyuia wɔnɛ be wònɔa bɔbɔe na srɔ̃nyɔnua be wòanye “kpeɖeŋutɔ,” ‘hadɔwɔla,’ kple ‘zɔhɛ’ na ŋutsu sia, asrɔ̃ nu tso egbɔ ahawɔ dɔ aduadu kplii.—Mose I, 2:20; Maleaxi 2:14.\n12. Nukae akpe ɖe srɔ̃nyɔnu ŋu be wòawɔ ɖe tanyenye ƒe gɔmeɖosea dzi?\n12 Srɔ̃nyɔnua ƒe gomee nye be wòabɔbɔ eɖokui na srɔ̃aŋutsua. Ke hã ne xexeame ƒe gbɔgbɔ kpɔ ŋusẽ ɖe edzi la, ate ŋu adze ŋusẽ gbegblẽ kpɔkpɔ ɖe eƒe nukpɔsusu le tanyenye ƒe gɔmeɖosea ŋu dzi, eye ameɖokui bɔbɔ ɖe ŋutsu te ƒe nyaa madze eŋu o. Ŋɔŋlɔawo mefia be ele be ŋutsua nanye amesi ɖua amegã ɖe ame dzi o, ke hã wobia tso srɔ̃nyɔnuwo si be woabɔbɔ wo ɖokui na wo srɔ̃ŋutsuwo. (Efesotɔwo 5:24) Biblia hã de dɔ asi na srɔ̃ŋutsua alo vifofoa, eye ne ewɔ ɖe edzi la, esia naa ŋutifafa nɔa ƒomea me eye nuwo zɔna ɖe ɖoɖonu nyuie.—Filipitɔwo 2:5.\n13. Ðokuibɔbɔ ƒe kpɔɖeŋu kae Yesu ɖo na ɖeviwo?\n13 Wobia tso ɖeviwo si be woaɖo to wo dzilawo. Yesu ɖo kpɔɖeŋu nyui aɖe le go sia me. Le gbedoxɔa me nudzɔdzɔa, esime wodzo le Yesu si xɔ ƒe 12 la gbɔ ŋkeke etɔ̃ megbe la, ‘eyi kple edzilawo, eye wòva Nazaret, eye wòbɔbɔ eɖokui na wo.’ (Luka 2:51) Ðeviwo ƒe wo ɖokui bɔbɔ na wo dzilawo naa tomefafa kple ɖekawɔwɔ nɔa ƒomea me. Ne ƒomea me tɔ ɖesiaɖe bɔbɔ ɖe Kristo ƒe kplɔlanyenye te la, enaa dzidzɔ nɔa ƒomea me.\n14, 15. Nukae akpe ɖe mía ŋu míakpɔ dzidzedze ne míedze ŋgɔ kuxi aɖe le aƒe me? Wɔ eƒe kpɔɖeŋu.\n14 Ne kuxi sesẽwo do mo ɖa le aƒea me kura gɔ̃ hã la, egbɔ kpɔkpɔ dzidzedzetɔe nɔ te ɖe Yesu ƒe kpɔɖeŋua sɔsrɔ̃ kple eƒe mɔfiame dzi wɔwɔ dzi. Le kpɔɖeŋu me, Jerry, si xɔ ƒe 35, ƒe nyɔnuvi ƒewuivi aɖe dada, Lana, ɖeɖe he kuxi aɖe si ŋu wo dometɔ aɖeke mebu o vɛ. Jerry ɖe nu me be: “Menyae be hafi manye ƒome ƒe ta si akpɔ dzidzedze la, ehiã be mawɔ Biblia me gɔmeɖose siwo tututu na ƒome bubuwo kpɔ dzidzedze la ke ŋudɔ. Gake eteƒe medidi o mekpɔe dze sii be ahiã be mawɔ wo ŋudɔ le nunya kple nugɔmesese me wu.” Eƒe atikɔmevia kpɔnɛ abe amesi va gblẽ eya kple dadaa dome ene eye wòdoa dziku ɖe eŋu vevie. Ehiã nugɔmesese be Jerry nate ŋu akpɔe be nusiae na nyɔnuvia gblɔa nyawo hewɔa nuwo nenema ɖo. Aleke wòkpɔ nɔnɔmea gbɔe? Jerry ɖo eŋu be: “Nye kple Lana míelɔ̃ ɖe edzi be Lana nakpɔ nye atikɔmevia hehe ŋu nyawo gbɔ, ke nye ya maɖo susu alesi matu ƒomedodo nyui ɖo le mía kplii dome ŋu. Le ɣeyiɣia aɖe megbe la, mɔnu sia ŋudɔwɔwɔ tse ku nyuiwo.”\n15 Ne kuxi sesẽwo dze ŋgɔ mí le aƒeme la, nugɔmesese hiã mí be míakpɔ nusitae ƒomea me tɔwo gblɔa nya hewɔa nu alesi wole ewɔmee ɖo. Míehiã na nunya hã atsɔ awɔ mawumegɔmeɖosewo ŋudɔ nyuie. Le kpɔɖeŋu me, Yesu se susu si tae nyɔnu si ŋu ʋu nɔ sisim le la ka asi eŋu gɔme nyuie, eye wòwɔ nu ɖe eŋu nunyatɔe hekpɔ nublanui nɛ. (Mose III, 15:25-27; Marko 5:30-34) Nunya kple nugɔmesese nye nɔnɔme siwo nɔ mía Kplɔla la si. (Lododowo 8:12) Dzi adzɔ mí ne míewɔ nu abe eyama ene.\n‘Yi Edzi Nàdi Fiaɖuƒea Gbãgbiagbã’\n16. Nukae wòle be wòaxɔ nɔƒe vevitɔ le míaƒe agbe me, eye aleke Yesu ɖe esia fia to eƒe kpɔɖeŋu dzii?\n16 Yesu na nusi wòle be wòaxɔ nɔƒe vevitɔ le amesiwo axɔ eƒe amekpɔkplɔ ade eme ƒe agbe me la dze ƒã. Egblɔ be: “Midi mawufiaɖuƒe la kple [Mawu ƒe] dzɔdzɔenyenye gbãgbiagbã, eye woatsɔ nusiawo katã akpe ɖe eŋuti na mi.” (Mateo 6:33) Eye efia alesi míawɔ esiae mí to eƒe kpɔɖeŋu si wòɖo me. Le ŋkeke 40 siwo wotsɔ tsi nu dɔ, de ŋugble, hedo gbe ɖa le eƒe nyɔnyrɔxɔxɔ megbe ƒe nuwuwu la, Yesu do go tetekpɔ aɖe. Satana Abosam tsɔ ‘xexeame fiaɖuƒewo katã’ ɖo eŋkume. Bu agbe si Yesu anɔ ne ɖe wòxɔ nusi Abosam ɖo eŋkume la ŋu kpɔ! Ke hã Kristo ƒe susu nɔ Fofoa ƒe lɔlɔ̃nu wɔwɔ ŋu. Ekpɔe hã be agbe ma nɔnɔ le Satana ƒe xexeame anɔ kpuie. Egbe nusi Abosam ɖo eŋkume la enumake hegblɔ be: “Woŋlɔ ɖi bena Aƒetɔ, wò Mawu la, nade ta agu na, eye eya ɖeka ko nasubɔ.” Le ema megbe kpuie la, Yesu ‘dze gbeƒãɖeɖe gɔme nɔ gbɔgblɔm be: “Mitrɔ le miaƒe dzi me, elabena dziƒofiaɖuƒe la ɖo vɔ!” ’ (Mateo 4:2, 8-10, 17) Eye le Kristo ƒe anyigbadzinɔɣi susɔea katã me la, eɖe gbeƒã Mawu ƒe Fiaɖuƒea ɣeyiɣiawo katã.\n17. Aleke míate ŋu aɖee afia be Fiaɖuƒea ƒe nuwo xɔ nɔƒe gbãtɔ le míaƒe agbe me?\n17 Anyo be míasrɔ̃ mía Kplɔlaa ƒe kpɔɖeŋu eye míagaɖe mɔ Satana ƒe xexea nable mí míana dɔ si ƒe fetu lolo ŋutɔ kple míaƒe dɔwɔɖui wɔwɔ nanye míaƒe taɖodzinu veviwo o. (Marko 1:17-21) Aleke gbegbe wòanye abunenuwɔwɔ enye si be míana xexeame ƒe nudidiwo naɖe mí abe ɖɔ ene ale gbegbe be Fiaɖuƒenuwo nava yi nɔƒe evelia! Yesu tsɔ Fiaɖuƒegbeƒãɖeɖe kple nusrɔ̃lawo wɔwɔ dɔ de asi na mí. (Mateo 24:14; 28:19, 20) Ẽ, ƒome alo agbanɔamedzi bubu siwo gbɔ wòle be míakpɔ anɔ mía dzi ya, gake dzi medzɔa mí ne míezã fiẽsi kple kwasiɖanuwuwu aɖewo le míaƒe Kristotɔwo ƒe agbanɔamedzi si nye be míaɖe gbeƒã ahafia nu la tsɔtsɔ me oa? Aleke gbegbe wòde dzi ƒoe nye esi be le ƒe 2001 ƒe subɔsubɔƒea me la, amesiwo ade 780,000 te ŋu wɔ ɣeyiɣiawo katã ƒe subɔsubɔdɔa, alo mɔɖeɖedɔa!\n18. Nukae kpena ɖe mía ŋu míekpɔa dzidzɔ le subɔsubɔdɔa me?\n18 Nyanyuiawo ɖe Yesu fia be enye amesi tsɔa dzo ɖe nuwo ŋu kple amesi ƒe dɔme trɔna ɖe amewo ŋu. Esi wòkpɔ amesiwo ƒo xlãe ƒe gbɔgbɔmenuhiahiãwo dze sii la, eƒe dɔme trɔ ɖe wo ŋu, eye wòtsɔ didi vevie kpe ɖe wo ŋu. (Marko 6:31-34) Dzidzɔ nɔa míaƒe subɔsubɔdɔa wɔwɔ me ne lɔlɔ̃ na amewo kple didi vevie be míakpe ɖe wo ŋu ʋãa mí be míawɔe. Gake aleke didi ma awɔ asu mía si? Ðekakpui aɖe si ŋkɔe nye Jayson gblɔ be: “Esime menye ƒewuivi la, nyemesea vivi na subɔsubɔdɔa tututu o.” Nukae kpe ɖe eŋu wòtu lɔlɔ̃ na dɔ sia ɖo? Jayson ɖo eŋu be: “Le nye ƒomea me la, míeɖo Memleɖa ŋdiwo ɖi tsɔ wɔa subɔsubɔdɔae ɣesiaɣi. Nusia de dzinye ŋutɔ elabena zi alesi medea gbeadzi edziedzii la, zi nenemae mekpɔna be nu nyuiwo dona tsoa eme eye wòdoa dzidzɔ nam.” Ele be míawo hã míatsɔ veviedodo akpɔ gome le subɔsubɔdɔa me edziedzi.\n19. Nukae wòle be wòanye míaƒe tameɖoɖo kplikpaa ku ɖe Kristo ƒe amekpɔkplɔ ŋu?\n19 Enye nyateƒe be lɔlɔ̃ ɖe Kristo ƒe kplɔlanyenye dzi naa ame ƒe dzi dzea eme eye wòɖea vi hã. Ne míelɔ̃ ɖe edzi la, sɔhɛmenɔɣi va nyea ɣeyiɣi si me míetsina le sidzedze kple nunya me. Ƒomegbenɔnɔ nyona ɖe edzi va zua tomefafa kple dzidzɔ tsoƒe, eye subɔsubɔdɔa va nyea dɔ si hea dzidzɔ kple dzidzeme vɛ. Eyata mina míaɖoe kplikpaa be míaɖee afia le míaƒe gbesiagbegbenɔnɔ kple nyametsotsowo wɔwɔ me be Kristo nye Kplɔla ŋutɔŋutɔ na mí. (Kolosetɔwo 3:23, 24) Ke hã Yesu Kristo gatoa mɔ bubu aɖe hã dzi kplɔa mí—si nye Kristo-hamea. Nyati si kplɔe ɖo aƒo nu tso alesi míate ŋu akpɔ viɖe tso mɔnuɖoɖo sia me ŋu.\n^ mm. 7 Míetrɔ ŋkɔ aɖewo.\n• Aleke Kplɔla si Mawu ɖo yomedzedze ɖea vi na míi?\n• Aleke sɔhɛwo ate ŋu aɖee afia be yewodi be yewoadze Yesu ƒe kpɔkplɔ yome?\n• Ŋusẽ kae Kristo ƒe amekpɔkplɔ kpɔna ɖe amesiwo bɔbɔna ɖe ete la ƒe ƒomegbenɔnɔ dzi?\n• Aleke míaƒe subɔsubɔdɔa ate ŋu afia be Kristo ƒe amekpɔkplɔ nye nu ŋutɔŋutɔ na míi?\nSɔhɛmenɔɣi enye ɣeyiɣi nyui aɖe si me Mawu kple Kplɔla si wòɖo la ŋuti sidzedze asu ame si le\nÐokui bɔbɔ ɖe Kristo ƒe amekpɔkplɔ te naa dzidzɔ nɔa ƒomea me\nYesu di Fiaɖuƒea gbãgbiagbã. Wò hã èdinɛa?\nƉoe Ɖe Amewo Ɖoe Ɖe Amewo Ðe Kristo Nye Kplɔla Ŋutɔŋutɔ Na Wòa?\nw02 3/15 axa 8-13\nKplɔla Nyuitɔ Kpɔkpɔ—Xexeame Katã ƒe Kuxi\nKplɔla Nyuitɔ—Afikae Míate Ŋu Akpɔe Le?\nKristo Le Eƒe Hamea Kplɔm\nWaldotɔwo—Tso Tsitretsiɖeŋu me Va Protestanttɔnyenye Me\nKpekpe Siwo Ʋãa Ame na Lɔlɔ̃ Kple Dɔ Nyuiwo Wɔwɔ\nÀte Ŋu Aɖu Akogotsitsi Dzi\nAtike Sisi Na Ame Kukuwo Esɔ na Kristotɔwoa?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 15, 2002\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA March 15, 2002\nGBETAKPƆXƆ—TATA SI MÍESRƆ̃NA March 15, 2002


Gbetakpɔxɔ—Tata Si Míesrɔ̃na | November 2004\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malayalam Moore Myanmar Norwegian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Venda Vietnamese\nAleke Kristo-hamea bua nutsuɖuɖui?\nMawu ƒe nya tsi tre ɖe ahamumu kple nutsuɖuɖu siaa ŋu be wonye nɔnɔme siwo medze Mawu subɔlawo o. Eyata Kristo-hamea bua amesi nutsuɖuɖu zu numame na la abe alesi tututu wòbua amesi zu ahanoxe ene. Ahamula loo alo nutsuɖula mate ŋu anye Kristo-hamea me tɔ o.\nLododowo 23:20, 21 gblɔ be: “Meganɔ weintsunolawo kple lãtsuɖulawo dome o. Elabena ahatsunola kple nutsuɖula ɖe wodaa ahe, eye alɔ̃tsudɔla ɖe wònɔa ɖovu me.” Míexlẽ nu tso ame “dzeaglã kple tosẽla” aɖe, si dze na ku le Mose ƒe Sea nu, la ŋu le Mose V, 21:20. Nɔnɔme eve aɖewo si mawunyakpukpui sia ɖe fia le tosẽla sia si gbe dzimetɔtrɔ ŋue nye be enye “ame baɖa [nutsuɖula] kple ahamula.” Eme kɔ ƒã be le blema Israel la, wobua nutsuɖuɖu be enye nuwɔna si medze Mawu subɔla o.\nGake nukae nye nutsuɖuɖu, eye nukae Kristotɔwo ƒe Hela Ŋɔŋlɔawo gblɔ tso eŋu? Nutsuɖula gɔmee nye “amesi klẽa ŋu hevuna ɖe nuɖuɖu kple nunono ŋu numametɔe.” Eyata edze kɔte be nutsuɖuɖu nye ŋukeklẽ ƒomevi aɖe, eye Mawu ƒe Nya gblɔ na mí be ŋuklẽlawo alo “ŋubiãlawo” manyi mawufiaɖuƒe la ƒe dome o. (Korintotɔwo I, 6:9, 10; Filipitɔwo 3:18, 19; Petro I, 4:3) Tsɔ kpe ɖe eŋu la, esime apostolo Paulo xlɔ̃ nu Kristotɔwo ku ɖe “ŋutilã ƒe dɔwɔwɔwo” ŋu la, eyɔ “ahamumuwo, aglotutuwo, kple esia tɔgbewo” hã. (Galatiatɔwo 5:19-21) Zi geɖe la, nutsuɖuɖu kple ahamumu hekpe ɖe aglotutuwo ŋu ye zɔna ɖekae. Gawu la, edze ƒã be nutsuɖuɖu hã le Paulo ƒe nya siwo nye “kple esia tɔgbewo” la me. Abe alesi wònɔna le ‘ŋutilã ƒe dɔwɔwɔ’ bubuawo gomee ene la, ele be woaɖe Kristotɔ si wova nya nyuie be enye nutsuɖula si sẽ dzime gbe dzimetɔtrɔ tso eƒe ŋukeklẽgbenɔnɔa me la ɖa le hamea me.—Korintotɔwo I, 5:11, 13. *\nTogbɔ be Mawu ƒe Nya da ahamula kple nutsuɖula ɖe ka ɖeka dzi hã la, ahamumu ɖea dzesi le ame ŋu kaba wu nutsuɖuɖu. Ahamumu ɖea ha ame wokpɔna bɔbɔe. Gake afisi wòaɖo hafi woava nya ame aɖe be ezu nutsuɖula koŋ ya menyakpɔna dzea sii bɔbɔe o, le esi womate ŋu anɔ te ɖe gotagome ƒe dzedze me dzro ko dzi adze sii o ta. Eyata ebia be hamemegãwo natsɔ ŋuɖɔɖɔɖo blibo kple nugɔmesese deto akpɔ nya siawo tɔgbe gbɔe.\nLe kpɔɖeŋu me, lolo akpa ate ŋu anye nutsuɖuɖu ƒe dzesi, gake menɔa nenema ɣesiaɣi o. Ame aɖe ƒe lolo akpa ate ŋu atso dɔléle aɖe gbɔ. Woate ŋu anyi lolo akpa ƒe dome hã. Ele be wòanɔ susu me na mí hã be gotagomenue lolo akpa nye, le esi nutsuɖuɖu ya nye tamesusu ƒe nɔnɔme. Woɖɔ lolo akpa be enye “amidede ɖe lãme akpa,” gake nutsuɖuɖu ya nye “ŋukeklẽ alo vuvu ɖe nu ŋu aɖu wòavivi ame nu ƒe agbenɔnɔ.” Eyata menye ame ƒe lolomee wotsɔ dzidzena nutsuɖuɖui o, ke boŋ eƒe nɔnɔme ɖe nuɖuɖu ŋue. Ame ƒe lolome ate ŋu asɔ alo wòanɔ tsralɛ gɔ̃ hã, gake wòahanye nutsuɖula. Gakpe ɖe eŋu la, lolome si woagblɔ be eyae sɔ la tona vovo tso dukɔ me yi dukɔ me.\nNukae nye nutsuɖuɖu ƒe dzesiwo? Ðokuidzimaɖumaɖu nye nɔnɔme si koŋ nɔa nutsuɖula si, eɖua nu eƒe ƒo hena diŋdiŋdiŋ, dea vovo ge doa kpoe alo toa eme dzea dɔ gɔ̃ hã. Eɖokuidzimaɖumaɖu ɖenɛ fiana be metsɔa ɖeke le vlodoame si wòahe va Yehowa kple ŋkɔ nyui si le Eƒe amewo ŋu dzi me o. (Korintotɔwo I, 10:31) Gake womabu ame aɖe si ɖua nu wògbɔa eme ɣeaɖewoɣi ko la be enye nutsuɖula alo “ŋuklẽla” o. (Efesotɔwo 5:5) Ke hã, le Galatiatɔwo 6:1 ƒe nya nu la, ahiã be woakpe ɖe Kristotɔ sia ŋu. Paulo gblɔ be: “Nɔviwo, ne vodada aɖe ɖi ɖe ame aɖe hã la, mi amesiwo nye gbɔgbɔmemewo la, miɖɔ nenem me sia ɖo le dɔmefafa ƒe gbɔgbɔ la me.”\nNukatae Biblia ƒe nuxlɔ̃ame be woatsri nutsuɖuɖu le vevie egbea wu? Elabena Yesu xlɔ̃ nu, le míaƒe ɣeyiɣi sia koŋ ŋu, be: “Ke mikpɔ mia ɖokui dzi nyuie, bena nutsuɖuɖu kple ahamumu kple dzimaɖitsitsi ɖe nuɖuɖu ŋu nagate miaƒe dzi ɖe to o, eye ŋkeke ma nagalili mi abe mɔ̃ ene o.” (Luka 21:34) Asaƒoƒo na nutsuɖuɖu nye mɔ siwo nu míato atsri agbenɔnɔ si doa afɔku ame le gbɔgbɔ me la dometɔ ɖeka.\nBe ame nada asɔ nye Kristotɔwo ƒe nɔnɔme vevi aɖe. (Timoteo I, 3:2, 11) Eyata Yehowa akpe ɖe amesiwo doa vevie nu le wɔwɔ ɖe Biblia ƒe nuxlɔ̃ame le nuɖuɖu kple nunono le dadasɔ me dzi la ŋu godoo.\n^ mm. 5 Kpɔ “Nyabiabia Siwo Tso Exlẽlawo Gbɔ” le May 1, 1986, ƒe Gbetakpɔxɔ ƒe tata me.\nw04 11/1 axa 30-31\nKplɔla Nyuitɔ Didi\nAmekae Nye Kplɔla Nyuitɔ Egbea?\nDzi Dzɔa Wo Evɔ Wotiaa Wo Yome\nÈnya Dzidzɔ si Le Nunana Mea?\nMíeɖoe Kplikpaa Be Míade Mawu Ƒe Dziɖulanyenye Dzi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 2004\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA November 2004\nGBETAKPƆXƆ—TATA SI MÍESRƆ̃NA November 2004


Dzidodo Le Tetekpɔwo Me Hea Kafukafu Vɛ Na Yehowa\nGbetakpɔxɔ—Tata Si Míesrɔ̃na | October 2003\nGBE BUBU Albanian Amerika Tokunɔgbe Arabic Armenian (West) Assamese Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kirghiz Korean Latvian Lithuanian Luganda Malagasy Malayalam Marathi Mizo Mongolian Moore Myanmar Niuean Norwegian Ossetian Palauan Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese\n“Ne miekpe fu le nu nyui wɔwɔ ŋuti, eye miedo dzi kpee la, eya enye amenuveve le Mawu ŋku me.”—PETRO I, 2:20.\n1. Esi Kristotɔ vavãwo di vevie be yewoanɔ agbe ɖe yewoƒe adzɔgbeɖeɖe nu ta la, biabia ka mee wòle be míadzro?\nKRISTOTƆWO ɖe adzɔgbe na Yehowa eye wodina be yewoawɔ eƒe lɔlɔ̃nu. Be woanɔ agbe ɖe woƒe adzɔgbeɖeɖe nu la, wodzea agbagba ɖesiaɖe si woate ŋui be woato woƒe Kpɔɖeŋuɖola, Yesu Kristo, ƒe afɔtoƒewo ahaɖi ɖase le nyateƒea ŋu. (Mateo 16:24; Yohanes 18:37; Petro I, 2:21) Ke hã Yesu kple nuteƒewɔla bubuwo tsɔ woƒe agbe ɖo anyi eye woku xɔsetaku ɖe woƒe xɔse ta. Ðe esia fia be Kristotɔwo katã ate ŋu akpɔ mɔ be yewoaku ɖe yewoƒe xɔse taa?\n2. Aleke Kristotɔwo bua tetekpɔwo kple fukpekpewoe?\n2 Abe Kristotɔwo ene la, woxlɔ̃a nu mí be míalé nuteƒewɔwɔ me ɖe asi vaseɖe ku me, menye be míaku ɖe xɔse ta kokoko o. (Timoteo II, 4:7; Nyaɖeɖefia 2:10) Esia fia be esime míele klalo be míakpe fu—ahaku ne ehiã—ɖe míaƒe xɔse ta hã la, medoa dzidzɔ na mí be wòadzɔ ɖe mía dzi nenema o. Fukpekpe medzɔa dzi na mí o eye vevesese alo vlodoame mevivia mía nu o. Gake esi wòle be míakpɔ mɔ na tetekpɔwo kple yometiti ta la, ele be míadzro alesi míawɔ nui ne esiawo dzɔ ɖe mía dzi me nyuie.\nNuteƒewɔwɔ le Dodokpɔ Me\n3. Tenɔnɔ ɖe yometiti nu ƒe Biblia me kpɔɖeŋu kawoe nàte ŋu agblɔ? (Kpɔ aɖaka si nye “Alesi Wonɔ Te Ðe Yometiti Nui,” le axa si kplɔe ɖo.)\n3 Míakpɔ nuŋlɔɖi gbogbo aɖewo le Biblia me siwo ƒo nu tso alesi Mawu subɔla siwo nɔ anyi le blema wɔ nui esime wodo go nɔnɔme siwo do ŋɔdzi na woƒe agbe. Mɔ vovovo siwo nu wowɔ nu le naa mɔfiafia Kristotɔwo egbea ne eva dzɔ be woge ɖe nɔnɔme ma ƒomevi me. De ŋugble le nuŋlɔɖi si le aɖaka si nye “Alesi Wonɔ Te Ðe Yometiti Nui” me ŋu, eye nàkpɔ be nukae yeate ŋu asrɔ̃ tso eme hã.\n4. Nukae míate ŋu agblɔ le mɔ si nu Yesu kple subɔla wɔnuteƒe bubuwo wɔ nu le le woƒe tetekpɔ me toto me ŋu?\n4 Togbɔ be Yesu kple Mawu subɔla wɔnuteƒe bubuwo wɔ nu le yometiti me le mɔ vovovowo nu le alesi nɔnɔmea bia nu hã la, eme kɔ ƒã be womede woƒe agbe afɔku me yakatsyɔ o. Ne woɖo afɔku ƒe nɔnɔmewo me la, dzi nɔa wo ƒo, ke hã wonɔa ŋudzɔ. (Mateo 10:16, 23) Woƒe taɖodzinue nye be yewoado gbeƒãɖeɖedɔa ɖe ŋgɔ ahalé nuteƒewɔwɔ me ɖe asi na Yehowa. Alesi wowɔ nui le nɔnɔme vovovowo me nye kpɔɖeŋu na Kristotɔ siwo dze ŋgɔ tetekpɔwo kple yometiti egbea.\n5. Yometiti kae do mo ɖa le Malawi le ƒe 1960-awo me, eye aleke Ðasefoawo wɔ nui?\n5 Le egbeŋkekeawo me la, Yehowa ƒe amewo toa nɔnɔme sesẽwo kple hiahiãwo me zi geɖe le aʋawɔwɔ, mɔxeɖenuwo, alo le yometiti ŋutɔŋutɔ ta. Le kpɔɖeŋu me, woti Yehowa Ðasefo siwo le Malawi yome vevie le 1960-awo me. Wogblẽ woƒe Fiaɖuƒe Akpatawo, aƒewo, nuɖuɖuwo, kple dɔwɔɖuiwo—nusiwo katã kloe le wo si la—dome. Woƒo wo hewɔ funyafunya bubuwo wo. Aleke nɔviawo wɔ nui? Ele na wo dometɔ akpe geɖewo be woasi le woƒe kɔƒewo me. Wo dometɔ geɖe yi ɖabe ɖe gbe me, esime bubuwo si yi Mozambique si te ɖe wo ŋu ɣeyiɣi kpui aɖe. Togbɔ be nuteƒewɔla geɖe bu woƒe agbe hã la, bubuawo gbe be yewomasi le afɔku teƒea o, sinye nuwɔna ɖedzesi si me nunya le le nɔnɔme ma me. Nɔviawo dze kpɔɖeŋu si Yesu kple Paulo ɖo yome to esia wɔwɔ dzi.\n6. Nukae Ðasefo siwo le Malawi megblẽ ɖi le yometiti sesẽ gɔ̃ hã me o?\n6 Togbɔ be ele na Malawi nɔviawo be woasi adzo alo ava be hã la, wodi teokrasi mɔfiafia hewɔ ɖe edzi eye wowɔ woƒe Kristotɔwo ƒe dɔwo le adza me alesi woate ŋui. Nukae va do tso eme? Wodzi ɖe dzi va ɖo Fiaɖuƒegbeƒãɖela 18,519 do ŋgɔ na mɔxeɖenua le ƒe 1967 me teti. Togbɔ be yometitia ganɔ anyi eye nɔvi geɖewo si yi Mozambique hã la, kaka ƒe 1972 naɖo la, woka nya ta be gbeƒãɖelawo ƒe agbɔsɔsɔ yeye ɖo 23,398. Wozãa gaƒoƒo si wu 16 le mama dedie nu ɣleti sia ɣleti le subɔsubɔdɔa me. Ðikeke manɔmee la, woƒe nuwɔna he kafukafu vɛ na Yehowa, eye Yehowa ƒe yayra nɔ nɔvi nuteƒewɔla mawo dzi le ɣeyiɣi sesẽtɔ kekeake me. *\n7, 8. Susu ka tae ame aɖewo tsoa nya me be yewomaʋu o, togbɔ be yometiti le fu ɖem na wo hã?\n7 Le go bubu me la, nɔvi aɖewo atso nya me be yewomaʋu le dukɔ siwo me tsitretsiɖeŋu le fu ɖem le me o, togbɔ be woate ŋu aʋu hã. Ʋuʋu yi teƒe bubu akpɔ kuxi aɖewo gbɔ, gake ate ŋu ahe kuxi bubuwo vɛ. Le kpɔɖeŋu me, ɖe woate ŋu ayi dzi anɔ ha dem kple Kristotɔwo ƒe nɔviwo ƒe habɔbɔa eye womaɖe ɖe aga le gbɔgbɔ me oa? Ðe woate ŋu ayi edzi alé gbɔgbɔmenu siwo wowɔna gbesiagbe me ɖe asi esime wole agbagba dzem be yewoakpɔ nɔƒe yeye, ɖewohĩ le dukɔ si me nuwo bɔ ɖo le wu alo esi me woate ŋu akpɔ ŋutilãmenu geɖe le wu mea?—Timoteo I, 6:9.\n8 Ame bubuwo tsoa nya me be yewomaʋu o le esi wotsɔ ɖe le wo nɔviwo ƒe gbɔgbɔmededienɔnɔ me ta. Wotiana be yewoanɔ anyi akpe akɔ kple nɔnɔmea ale be yewoate ŋu ayi gbeƒãɖeɖe dzi le wo de nutoa me ahanye dzideƒotsoƒe na hati subɔla bubuwo. (Filipitɔwo 1:14) Wo dometɔ aɖewo to nyametsotso sia wɔwɔ me na kpekpeɖeŋu be woɖu dzi le se nyawo me le dua me. *\n9. Nu vevi kawo ŋue wole be ame nabu ne ele ŋugble dem le anyinɔnɔ kple ʋuʋu le yometiti ta ŋu?\n9 Be woanɔ anyi loo alo aʋu la—nye ame ŋutɔ ƒe nyametsotso. Ele eme hã be ne wodo gbe ɖa bia Yehowa ƒe mɔfiafia megbe ko hafi woawɔ nyametsotso sia. Gake afɔ ka kee míeɖaɖe o, ele be apostolo Paulo ƒe nya siawo nanɔ susu me na mí be: “Mía dometɔ ɖesiaɖe abu akɔnta le ye ŋutɔ ɖokui ŋuti na Mawu.” (Romatɔwo 14:12) Abe alesi míekpɔe va yi ene la, nusi Yehowa di enye be esubɔlawo dometɔ ɖesiaɖe nalé nuteƒewɔwɔ me ɖe asi le nɔnɔme ɖesiaɖe me. Esubɔla aɖewo le tetekpɔwo kple yometitiwo me tom egbea; ɖewohĩ bubuwo ato me emegbe. Woado mí katã akpɔ le mɔ aɖe nu, eye mele be ame aɖeke nakpɔ mɔ be woaɖe ye le eme o. (Yohanes 15:19, 20) Abe Yehowa subɔla siwo ɖe adzɔgbe nɛ ene la, míate ŋu aƒo asa na xexeame katã ƒe nya si ku ɖe Yehowa ƒe ŋkɔ ŋutikɔkɔ kple eƒe dziɖulanyenye taʋiʋli ŋu la o.—Xezekiel 38:23; Mateo 6:9, 10.\n“Migaɖo Vɔ̃ Vɔ̃ Teƒe na Ame Aɖeke O”\n10. Kpɔɖeŋu vevi kae Yesu kple eƒe apostolowo ɖo na mí le nuwɔwɔ ɖe nyaƒoɖeamenuwo kple tsitretsiɖeŋuwo ŋu me?\n10 Gɔmeɖose vevi bubu si míate ŋu asrɔ̃ tso alesi Yesu kple apostoloawo wɔ nui le nyaƒoɖeamenu te enye be míagaɖo eteƒe na amesiwo tia mía yome o. Míakpɔe le Biblia ƒe akpa aɖeke be Yesu alo eyomedzelawo ƒo wo ɖokui nu ƒu ɖe tsitretsiɖeŋu habɔbɔ aɖe tɔgbe me alo trɔ ɖe ʋunyaʋunyawɔwɔ ŋu be woawɔ avu kple wo yometilawo o. Ke boŋ abe alesi apostolo Paulo xlɔ̃ nu Kristotɔwo ene la, “migaɖo vɔ̃ vɔ̃ teƒe na ame aɖeke o.” “Migabia hlɔ̃ na mia ɖokui o, nye lɔlɔ̃tɔwo, ke miɖe mɔ na dziku la boŋ, elabena woŋlɔ ɖi bena: ‘Tɔnyee nye hlɔ̃biabia, nye la maɖo eteƒe, Aƒetɔ la gblɔe.’” Gawu la, “megana nu vɔ̃ɖi la naɖu dziwò o, ke tsɔ nu nyui la ɖu nu vɔ̃ɖi la dzi boŋ.”—Romatɔwo 12:17-21; Psalmo 37:1-4; Lododowo 20:22.\n11. Nya kae ŋutinyaŋlɔla aɖe gblɔ ku ɖe Kristotɔwo ƒe nɔnɔme ɖe Dziɖuɖua ŋu ŋuti?\n11 Kristotɔ gbãtɔawo wɔ ɖe nuxlɔ̃ame ma dzi. Ŋutinyaŋlɔla Cecil J. Cadoux ƒo nu tso Kristotɔwo ƒe nɔnɔme si woɖe fia Dziɖuɖua le ƒe 30-70 M.Ŋ. ƒe ɣeyiɣi me ŋu le eƒe agbalẽ si nye The Early Church and the World me. Eŋlɔ be: “Kpeɖodzi aɖeke mele mía si tẽ be Kristotɔ siwo nɔ anyi le ɣeyiɣi sia me te kpɔ be yewoatsɔ ʋunyaʋunya atsi tre ɖe yometiti ŋu o. Ne wowɔe ʋuu koe nye be woaka mo na woƒe dziɖulawo vevie alo woasi le wo nu be woƒe asi maka wo o. Gake alesi Kristotɔawo wɔa nu le yometiti me ɣesiaɣi megbɔa eme ya o gake wotɔa afɔ to sesĩe gbea toɖoɖo dziɖuɖua ƒe se zi alesi wokpɔ be anye tomaɖomaɖo Kristo.”\n12. Nukatae wònyo be woado dzi le fukpekpe me tsɔ wu be woawɔ wɔɖenui?\n12 Ðe nusi dze abe ɖokuibɔbɔ ƒe nɔnɔme ene la sɔa? Ðe amesiwo awɔ nu alea mana wòanɔ bɔbɔe na amesiwo di be yewoatsrɔ̃ wo ɖa la ƒe asi nasu wo dzi bɔbɔe oa? Ðe manye nuwɔwɔ le nunya me be woaʋli ame ɖokui ta oa? Alea wòadze le amegbetɔwo ƒe nukpɔsusu nu. Gake esi míenye Yehowa subɔlawo ta la, kakaɖedzi le mía si be toɖoɖo Yehowa ƒe mɔfiafia le nuwo katã mee nye mɔ nyuitɔ. Míena Petro ƒe nya nɔa susu me na mí be: “Ne miekpe fu le nu nyui wɔwɔ ŋuti, eye miedo dzi kpee la, eya enye amenuveve le Mawu ŋku me.” (Petro I, 2:20) Míeka ɖe edzi be Yehowa nya nu tso nɔnɔmea ŋu nyuie eye mana nuwo nanɔ nenema tegbee o. Alekee míawɔ aka ɖe edzi? Yehowa gblɔ na eƒe ame siwo nɔ aboyome le Babilon be: “Amesi ka asi mia ŋu la, eka asi [nye, NW] ŋkuvi ŋu.” (Zaxarya 2:12) Vaseɖe afikae ame aɖe aɖe mɔ be woanɔ asi kam yeƒe ŋkuvi ŋu ase ɖo? Yehowa aɖe wo le ɣeyiɣi nyuitɔ dzi. Ðikeke aɖeke mele esia ŋu o.—Tesalonikatɔwo II, 1:5-8.\n13. Nukatae Yesu bɔbɔ eɖokui heɖe mɔ wolée?\n13 Le go sia me la, míate ŋu asrɔ̃ Yesu míaƒe kpɔɖeŋuɖola la. Menye esi mate ŋu aʋli eɖokui ta o tae wòɖe asi le eɖokui ŋu na eƒe futɔwo wolé le Getsemane-bɔa me ɖo o. Le nyateƒe me la, egblɔ na eƒe nusrɔ̃lawo be: “[Miesusu] bena, nyemate ŋu aɖe kuku na Fofonye, eye wòatsɔ mawudɔlawo nam wòawu aʋakɔ wuieve o mahã? Ke aleke awɔ ne woawu ŋɔŋlɔawo nu mahã? Elabena ele be, woava me nenema tsã!” (Mateo 26:53, 54) Yehowa ƒe lɔlɔ̃nu wɔwɔe nye nu vevitɔ na Yesu nenye be esia abia be wòakpe fu hã. Eka ɖe nya siwo le Dawid ƒe nyagblɔɖihawo me dzi be: “Màgblẽ nye luʋɔ ɖe tsiẽƒe si me o, eye màlɔ̃ be, wò mawumeme la nakpɔ yɔdo o.” (Psalmo 16:10) Ƒe aɖewo megbe la apostolo Paulo gblɔ le Yesu ŋu be: “Amesi do dzi kpe [fuwɔameti, NW] ƒe fu, eye mebu ŋukpe o le dzidzɔ, si woɖo ɖi nɛ la ta, eye wòbɔbɔ nɔ anyi le Mawu ƒe fiazikpui ƒe nuɖusi me.”—Hebritɔwo 12:2.\nDzidzɔ si Le Yehowa ƒe Ŋkɔ Ŋutikɔkɔ Me\n14. Nukae nye dzidzɔ si lé Yesu ɖe te le eƒe tetekpɔwo katã me?\n14 Dzidzɔ kae lé Yesu ɖe te le dodokpɔ sesẽtɔ kekeake si woate ŋu asusu me? Le Yehowa subɔlawo katã dome la, ɖikeke aɖeke mele eme o be Yesu, Mawu ƒe Vi malɔ̃nugbɔa, nye amesi koŋ Satana tɔ ŋkui. Eyata Yesu ƒe nuteƒewɔwɔ le dodokpɔ me la anye ŋuɖoɖo vevitɔ na Satana ƒe alɔmeɖeɖe le Yehowa ŋu. (Lododowo 27:11) Ðe nàte ŋu asusu dzidzɔ si Yesu anya kpɔ esime wofɔe ɖe tsitrea? Aleke dzi anya dzɔe enye si esi wòkpɔ be yewɔ dɔ si wobia tso ye si abe ame deblibo ene le Yehowa ƒe dziɖulanyenye taʋiʋli kple Eƒe ŋkɔ ŋutikɔkɔ me! Gakpe ɖe eŋu la, ɖikeke mele eme o be ‘anyinɔnɔ ɖe Mawu ƒe fiazikpui ƒe nuɖusi me’ nye bubu wɔnuku aɖe eye wònye dzidzɔ gãtɔ kekeake na Yesu.—Psalmo 110:1, 2; Timoteo I, 6:15, 16.\n15, 16. Yometiti vɔ̃ɖi ka mee Ðasefo siwo nɔ Sachsenhausen to, eye nukae do ŋusẽ wo be wote ŋu do dzi?\n15 Nenema ke wònyea dzidzɔ na Kristotɔwo be woakpɔ gome le Yehowa ƒe ŋkɔ ŋutikɔkɔ me to dzidodo le yometiti me abe alesi Yesu gblẽ kpɔɖeŋu ɖi na woe ene. Eƒe kpɔɖeŋu nyui ɖekae nye alesi Ðasefowo kpe fu le Sachsenhausen fuwɔamesaɖa vɔ̃ɖia me heto kuzɔli teɖeɖiameŋu me le Xexemeʋa II ƒe nuwuwu me. Le azɔli ma zɔzɔ me la, gamenɔla akpe geɖe ku to vuvɔwɔame, dɔléle, alo dɔwuame alo to alesi SS-srafowo wu wo ŋutasesẽtɔe le mɔa dzi ko me. Ðasefoawo siwo katã nye ame 230 tsi agbe to alesi wolé ɖe wo nɔewo ŋu kplikplikpli hede woƒe agbe afɔku me kpe ɖe wo nɔewo ŋu me.\n16 Nukae kpe ɖe Ðasefo siawo ŋu be wote ŋu do dzi le yometiti vɔ̃ɖi sia me? Esi wonya ɖo dedie ko la, woɖe woƒe dzidzɔ kple akpedada na Yehowa fia le agbalẽ si ƒe tanya nye: “Yehowa ɖasefo 230 siwo tso dukɔ ade me siwo ƒo ƒu ɖe ave si le Schwerin gbɔ le Mecklenburg ƒe tameɖoɖo kplikpaa la” me. Wogblɔ le agbalẽa me be: “Mía dodokpɔɣi didi sesẽ la nu va yi eye dzudzɔ meʋẽ le amesiwo ta wokpɔ abe amesiwo woɖe tso dzokpo aɖe me ene gɔ̃ hã ŋu o. (Kpɔ Daniel 3:27.) Ðe eteƒe la, ŋusẽ si tso Yehowa gbɔ yɔ wo me fũ eye wole klalo na gbeɖeɖe yeye xɔxɔ tso Fia la gbɔ na Teokrasidɔ bubuwo wɔwɔ.” *\n17. Dodokpɔ kawo me tom Mawu ƒe amewo le fifia?\n17 Abe ame 230 wɔnuteƒe mawo ene la, woate ŋu ado míawo hã míaƒe xɔse akpɔ togbɔ be míekpɔ “tsitre sesĩe yiɖase ɖe ʋu me haɖe o.” (Hebritɔwo 12:4) Gake dodokpɔ te ŋu toa mɔ vovovowo nu. Ate ŋu anye sukuxɔmehati ƒe fewuɖuɖu le ame ŋu, alo ate ŋu anye hatiwo ƒe nyaƒoɖeamenu be woanɔ agbegbegblẽ kple awɔ nu gbegblẽ bubuwo. Gakpe ɖe eŋu la, tame si míeɖo be míatsri ʋu, be míaɖe srɔ̃ le Aƒetɔ la ko me, alo be míanyi viwo le aƒe si me ma le subɔsubɔ gome me ate ŋu ahe xaxa kple dodokpɔ gã aɖe vɛ na mí.—Dɔwɔwɔwo 15:29; Korintotɔwo I, 7:39; Efesotɔwo 6:4; Petro I, 3:1, 2.\n18. Kakaɖedzi kae le mía si be míate ŋu ado dzi le yometiti vloetɔwo kekeake me?\n18 Ke hã xɔse ƒe dodokpɔ ka kee ɖava mía dzi o, míenya be Yehowa kple eƒe Fiaɖuƒea si míetsɔ ɖo nɔƒe gbãtɔ tae, eye míebunɛ mɔnukpɔkpɔ kple dzidzɔ gã aɖe be míawɔe alea. Petro ƒe kakaɖedzinamenyawo dea dzi ƒo na mí be: “Ne wodzu mi le Kristo ƒe ŋkɔ ta la, woayra mi; elabena ŋutikɔkɔe kple Mawu ƒe gbɔgbɔ la va dzudzɔ ɖe mia dzi.” (Petro I, 4:14) To Yehowa ƒe gbɔgbɔ ƒe ŋusẽ me la míekpɔa ŋusẽdodo hete ŋu doa dzi le yometiti sesẽtɔ kekeake gɔ̃ hã me hena eƒe ŋutikɔkɔe kple kafukafu.—Korintotɔwo II, 4:7; Efesotɔwo 3:16; Filipitɔwo 4:13.\n^ mm. 6 Ƒe 1960-awo me nudzɔdzɔawo nye ʋukɔkɔɖi ƒe yometiti sesẽ siwo me Ðasefo siwo le Malawi to ƒe 30 kloe la ƒe gɔmedzedzea ko. Be nànya ŋutinya bliboa la, kpɔ 1999 Yearbook of Jehovah’s Witnesses, axa 171-212.\n^ mm. 8 Kpɔ nyati si nye “Ʋɔnudrɔ̃ƒe Kɔkɔtɔ Do Tadedeagu Vavãtɔ Ðe Dzi le ‘Ararat-Nyigba Dzi’” si le April 1, 2003, Gbetakpɔxɔ ƒe axa 11-14.\n^ mm. 16 Be nànya nu tso tameɖoɖo kplikpaa blibo sia ŋu la, kpɔ ƒe1974 Yearbook of Jehovah’s Witnesses, axa 208-9. Àte ŋu akpɔ amesi tsi agbe le azɔlizɔzɔa me ƒe nuteƒekpɔkpɔ le January 1, 1998, ƒe Gbetakpɔxɔ axa 25-9.\nÀte Ŋu Aɖe Wo Mea?\n• Aleke Kristotɔwo bua fukpekpe kple yometitii?\n• Nukae míate ŋu asrɔ̃ tso alesi Yesu kple nuteƒewɔla bubuawo wɔ nui esi wonɔ tetekpɔ me tom la me?\n• Nukata nunya le eme be míagawɔ wɔɖenui ne woti mía yome o?\n• Dzidzɔ kae lé Yesu ɖe te le eƒe dodokpɔwo me, eye nukae míate ŋu asrɔ̃ tso esia me?\n[Aɖaka/Nɔnɔmetata siwo le axa 15]\nAlesi Wonɔ Te Ðe Yometiti Nui\n• Hafi Herodes ƒe asrafowo naɖo Betlexem awu ŋutsuvi siwo xɔ va ɖo ƒe eve la, Yosef kple Maria xɔ mɔfiafia to mawudɔla dzi be woasi kple ɖevi Yesu ayi Egipte.—Mateo 2:13-16.\n• Zi geɖe le Yesu ƒe subɔsubɔdɔ me la, eƒe futɔwo dina be yewoawui le eƒe ɖaseɖiɖi sẽŋua ta. Yesu sina le wo gbɔ le ɖesiaɖe me.—Mateo 21:45, 46; Luka 4:28-30; Yohanes 8:57-59.\n• Esime asrafowo kple dumegãwo va Getsemane-bɔa me be yewoalé Yesu la, eɖe eɖokui fia tẽ, egblɔ na wo zi eve be: “Nyee nye esi.” Egbe na eƒe nusrɔ̃lawo gɔ̃ hã be woagawɔ naneke atsi tre ɖe wo ŋu o eye wòɖe mɔ ameha la kplɔe dzoe.—Yohanes 18:3-12.\n• Wolé Petro kple bubuawo le Yerusalem, ƒo wo, hede se na wo be woadzudzɔ nuƒoƒo tso Yesu ŋu. Gake esi wova ɖe asi le wo ŋu la “wodzo . . . eye gbesiagbe womedzudzɔ nufiafia kple nyanyuigbɔgblɔ fia le Yesu Kristo ŋuti le mawuxɔ me kple aƒe me o.”—Dɔwɔwɔwo 5:40-42.\n• Esime Saul si va zu apostolo Paulo se nugbe si Yudatɔ siwo le Damasko ɖo be yewoaɖee ɖa la, nɔviawo tsɔe ɖe kusi me to do aɖe si le dua ƒe gli me le zã me heɖiɖi ɖe anyi, eye wòsi.—Dɔwɔwɔwo 9:22-25.\n• Ƒe aɖewo megbe la, Paulo tia be yeatsɔ yeƒe nya ade Kaisaro si me, togbɔ be Mɔ̃mefia Festo kple Fia Agripa mekpɔ “naneke, si dze na ku alo babla” le eŋu o.—Dɔwɔwɔwo 25:10-12, 24-27; 26:30-32.\n[Nɔnɔmetata siwo le axa 16, 17]\nTogbɔ be yometiti ƒoe ɖe Ðasefo wɔnuteƒe akpe geɖe siwo le Malawi nu be woasi hã la, woyi Fiaɖuƒedɔa dzi kple dzidzɔ\n[Nɔnɔmetata siwo le axa 17]\nDzidzɔ si le Yehowa ƒe ŋkɔ ŋutikɔkɔ me la kpe ɖe nuteƒewɔla siawo ŋu le Nazi ƒe kuzɔli la zɔzɔ kple le fuwɔamesaɖawo me\nKuzɔli: KZ-Gedenkstätte Dachau, courtesy of the USHMM Photo Archives\nTetekpɔwo kple nyaƒoɖeamenuwo te ŋu toa mɔ vovovowo nu\nƉoe Ɖe Amewo Ɖoe Ɖe Amewo Dzidodo Le Tetekpɔwo Me Hea Kafukafu Vɛ Na Yehowa\nw03 10/1 axa 14-19\nNyabiase Gbogbowo Ŋuɖoɖo Dzeameŋu Ʋɛwo\nMawu ƒe Xɔname Kae Míate Ŋu Akpɔ Mɔ na?\n“Ðeɖefia Aɖee Nye Esia!”\nWoti Wo Yome Le Dzɔdzɔenyenye ta\nTaɖodzinu si Le Amehehe Ŋu Gɔmesese\nYehowa Hea Ame Tsɛwo Vaa Nyateƒea Me\nŊutinya Si Doa Ŋusẽ Xɔse Hedea Dzi Ƒo Na ame Yehowa Ðasefo Siwo Le Ukraine\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA October 2003\nGBETAKPƆXƆ—TATA SI MÍESRƆ̃NA October 2003


GBE BUBU Albanian Arabic Armenian Bengali Bislama Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hebrew Hiligaynon Hindi Hungarian Igbo Indonesian Italian Japanese Kannada Kinyarwanda Kirundi Korean Latvian Lingala Lithuanian Macedonian Malagasy Malayalam Maltese Marathi Myanmar Nepali Norwegian Papiamento (Aruba) Papiamento (Curaçao) Polish Portuguese Punjabi Rarotongan Romanian Russian Samoan Sango Sepedi Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Telugu Thai Tigrinya Tongan Tshiluba Tsonga Turkish Twi Ukrainian Vietnamese Wallisian Zulu\nABE ALESI HERMANN BRUDER GBLƆE ENE\nTiatia si woɖo ŋkunyeme la nɔ tẽ: nɔ Franseawo ƒe Asrafoʋakɔ me le Duta ƒe atɔ̃ alo nayi mɔ le Morocco. Mina maɖe alesi wòdzɔe be meɖo xaxa sia me me na mi.\nWODZIM le Oppenau, Germany, le ƒe 1911 me, ƒe etɔ̃ pɛ do ŋgɔ na Xexemeʋa I ƒe dzɔdzɔ. Vi ŋutsu kple nyɔnu 17 nɔ dzinyelawo, Joseph kple Frida Bruder, si. Nyee nye wo vi 13 lia.\nNudzɔdzɔ siwo dzi meɖoa ŋkui le nye ɖevimenɔɣi dometɔ aɖee nye asrafo ʋakɔ aɖe ƒe gbɔlɔlɔ to mía de mɔ gã dzi. Haƒoƒo si wotsɔ lɔ gbɔae vivi nunye ale gbegbe be mekplɔ haƒohaa ɖo yi ketekeɖoƒea kaba be makpɔ Papa kple ŋutsu bubu siwo do asrafowu henɔ ketekea ɖom la. Esi ketekea ho la, nyɔnu siwo nɔ ʋuɖoƒea la dometɔ aɖewo te avifafa blobloblo. Ema megbe kpuie la, míaƒe nunɔla gblɔ mawunya legbe aɖe le sɔleme eye wòyɔ ŋutsu ene siwo ku le denyigba la taʋiʋli me ƒe ŋkɔ. Eɖe nu me be: “Wole dziƒo fifia.” Nyɔnu aɖe si tɔ ɖe axanye la ku ƒenyi enumake.\nEsime Papa nɔ aʋagbedzi le Russia la, asrã sesẽ aɖe dze edzi. Dɔa te eŋu vevie hafi wògbɔ va aƒe, eye woxɔe ɖe dɔyɔƒe si le dua me enumake. Nunɔlaa gblɔ nam be: “Yi gbedoxɔ si le ameɖibɔa xa nàɖado Aƒetɔ ƒe gbea ɖa zi 50 eye nàgblɔ Woakafu Maria zi 50. Ekema fofowò ahaya.” Mewɔ eƒe aɖaŋuɖoɖoa dzi, gake Papa ku le ŋufɔke. Aʋaa do ŋɔdzi na ɖevi suewo gɔ̃ hã.\nAlesi Mewɔ Kpɔ Nyateƒea\nDɔ kpɔkpɔ awɔ menɔ bɔbɔe kura le Germany le aʋawɔɣia o. Gake esi medo le suku le ƒe 1928 me la, medze agbagba kpɔ seƒoƒobɔ me dzadzraɖodɔ aɖe le Basel, Switzerland.\nNye hã menye Katolikotɔ veviedonula abe Papa ene. Nye taɖodzinue nye be mava zu Capuchin saɖagaxɔmenɔla le India. Esi nɔvinyeŋutsu Richard, si nye Yehowa Ðasefo ɣemaɣi, se ɖoɖo siawo la, eɖoe koŋ va Switzerland be yeaxlɔ̃ num. Exlɔ̃ num tso afɔku si le ŋuɖoɖo ɖe amegbetɔwo, vevietɔ subɔsubɔhakplɔlawo, me ŋu, eye wòde dzi ƒo nam be maxlẽ Biblia ahaka ɖe eya ɖeɖeko dzi. Togbɔ be nye susu nɔ wɔwɔm eveve hã la, medi Nubabla Yeyea hete exexlẽ. Ʋɛʋɛʋɛ la, eme va kɔ nam be nye dzixɔsewo dometɔ geɖe mewɔ ɖeka kple Biblia ƒe nufiafia o.\nLe Kwasiɖa aɖe gbe le ƒe 1933 me esime menɔ Richard ƒe aƒeme le Germany la, eɖem fia srɔ̃tɔ aɖewo siwo nye Yehowa Ðasefowo. Esi wose be mexlẽa Biblia la, wotsɔ agbalẽvi si nye The Crisis * nam. Zã tsi ɖem hafi meda agbalẽa ɖi. Kakaɖedzi su asinye be meke ɖe nyateƒea ŋu!\nYehowa Ðasefo siwo nɔ Basel la tsɔ agbalẽ si nye Studies in the Scriptures * ƒe babla eve nam hekpe ɖe magazine kple agbalẽ bubuwo ŋu. Nusiwo xlẽm menɔ wɔ dɔ ɖe dzinye ale gbegbe be meyi nunɔla si le mía gbɔ la gbɔ be wòate fli ɖe nye ŋkɔ me le xɔsehaa ƒe agbalẽwo me. Dzi ku nunɔlaa vevie wògblɔ nam be nu le gbegblẽ ge le nye xɔse ŋu. Le nyateƒe me la, meka ɖe edzi be naneke megblẽ le nye xɔse ŋu o. Zi gbãtɔe nye sia le nye agbe me si mete xɔse vavãtɔ tutuɖo.\nNɔvi siwo nɔ Basel la nɔ ɖoɖo wɔm be yewoayi aɖaɖe gbeƒã le Franse de dzi le kwasiɖa ma ƒe nuwuwu. Nɔviawo dometɔ ɖeka ɖe nu me nam tufafatɔe be womekpem o elabena ɖeko mete hadede kple hamea teti koe nye ma. Esia mena dzi ɖe le ƒonye kura o, meɖee gblɔ be medi vevie be madze gbeƒãɖeɖe gɔme. Le nuƒoƒo kple hamemegã bubu megbe la, ena anyigbamamam ɖe Switzerland. Kwasiɖagbe ŋdi kanya la, medo nye gasɔ yi kɔƒe aɖe si te ɖe Basel ŋu me, agbalẽ 4, magazine 28, kple agbalẽ gbadza 20 nɔ nye gbedzidekplo me. Kɔƒea me tɔ akpa gãtɔ nɔ sɔleme hafi mede. Ke hã, kaka ga 11 naƒo la, agbalẽawo vɔ le nye gbedzidekploa me.\nEsi megblɔ na nɔviawo be medi be maxɔ nyɔnyrɔ la, wowɔ numedzodzro deto aɖe kplim hebia nya vevi aɖewom ku ɖe nyateƒea ŋu. Woƒe dzonɔameme kple nuteƒewɔwɔ na Yehowa kple eƒe habɔbɔa wɔ dɔ ɖe dzinye ale gbegbe. Esi wònye vuvɔŋɔlie ta la, nɔviŋutsu aɖe na nyɔnyrɔm ɖe tsilezɔ aɖe me le hamemegã aɖe ƒeme. Meɖo ŋku edzi be mese dzidzɔ manyagblɔ kple ŋusẽdodo gã aɖe le ɖokuinye me. Ƒe 1934 mee ema dzɔ.\nDɔwɔwɔ le Habɔbɔa ƒe Agble Dzi\nLe ƒe 1936 me la, mese be Yehowa Ðasefowo ƒle anyigba aɖe ɖe Switzerland. Mena wonya be medi be manye abɔmedzraɖola. Dzi dzɔm ŋutɔ esi wokpem be mava wɔ dɔ le Habɔbɔa ƒe agble dzi le Steffisburg, afisi didi kilometa 30 aɖewo tso Bern gbɔ. Ɣesiaɣi si mekpɔ asinu la, mekpena ɖe ame bubuwo hã ŋu le woƒe dɔwo wɔwɔ me le agblea dzi. Mesrɔ̃ alesi ɖekawɔwɔ ƒe gbɔgbɔ hiã vevie la le Betel.\nƔeyiɣi si me mekpɔ dzidzɔ ŋutɔ le nye Betel nɔƒewo me enye esime Nɔviŋutsu Rutherford ɖi tsa va agblea dzi le ƒe 1936 me. Esi wòkpɔ alesi míaƒe tomatoseawo loloe kple alesi nukuawo nɔ nyonyomee la, eko alɔgbɔnu eye wòɖe eƒe ŋudzedzekpɔkpɔ gblɔ. Nɔviŋutsu lɔ̃ame ka gbegbee nye si wònye!\nLe dɔwɔwɔ le agblea dzi ƒe etɔ̃ kple nu vi aɖe ko megbe la, woxlẽ lɛta aɖe si tso Yehowa Ðasefowo ƒe dɔwɔƒegã le United States na mí le ŋdinuɖuƒe. Lɛtaa te gbe ɖe alesi gbeƒãɖeɖedɔa hiã kpatae la dzi hekpe amesiame si alɔ̃ be yeawɔ mɔɖeɖedɔa le duta la be wòana ŋkɔ. Enumake metsɔ ɖokuinye na. Mexɔ nye dɔdasilɛta le May 1939 me—Brazil!\nƔemaɣi la, medea nusrɔ̃ƒe le Thun-hame, si te ɖe Habɔbɔa ƒe agblea ŋu, la me. Le Kwasiɖagbewo la, mía dometɔ aɖewo ƒoa ƒu yia Alps-towo dzi, si nye gaƒoƒo eve ƒe gasɔdodo tso Thun, ɖaɖea gbeƒã. Margaritha Steiner hã nɔ ƒuƒoƒoa me. Susu aɖe va nye ta me kpata: Ðe Yesu meɖo eƒe nusrɔ̃lawo ɖa eveve oa? Esi megblɔ na Margaritha fefetɔe be woɖom ɖe Brazil la, egblɔ be ye hã yedi be yeasubɔ le afisi hiahiã lolo wu le. Míeɖe srɔ̃ le July 31, 1939 dzi.\nTɔtɔ Ðe Teƒe si Míebu O\nMíaƒe melia ho le Le Havre, France, le August 1939 ƒe nuwuwu, heyina Santos, Brazil. Ame eve xɔdɔmewo katã yɔ eyata teƒe vovovoe míenɔ. Esi míenɔ mɔa dzi la, nyatakaka va be Great Britain kple France ho aʋa ɖe Germany ŋu. Mɔzɔla 30 siwo nye Germanytɔwo te Germany-duha dzidzi enumake. Nusia ve dɔme na ʋumemegãa ale gbegbe be wòtrɔ ʋua ɖadze ɖe Safi, Morocco. Wona miniti atɔ̃ mɔzɔla siwo si Germanytɔwo ƒe mɔzɔgbalẽ le be woaɖi le ʋua me. Ema lɔ míawo hã ɖe eme.\nWosika mí ɖe kpovitɔwo ƒe dɔwɔƒe ŋkeke ɖeka eye emegbe wotigi mí ɖe bɔs xoxo gbagbã aɖe me ku yi ɖe gaxɔme le Marrakech, si didi kilometa 140 lɔƒo tso afima. Ŋkeke sesẽwo kplɔe ɖo. Gaxɔ siwo me míenɔ la yɔ tititi hedo viviti. Hahonugododeƒe si míezãna—si nye do si woɖe ɖe anyigba—la yɔna gbagbana ɣesiaɣi. Wona kotoku ƒoɖi aɖe mía dometɔ ɖesiaɖe si dzi míemlɔna, eye le zã me la, afiwo va nɔa afɔkpodzi ɖum na mí. Wodea nuɖuɖu ganugoe léɣebiawo me mana na mí zi eve gbeɖeka.\nAsrafomegã aɖe ɖe nu me nam be ne melɔ̃ be manɔ Franseawo ƒe Asrafoʋakɔ me le Duta ƒe atɔ̃ la, woaɖe asi le ŋunye. Esi nyemelɔ̃ o ta la, wokplɔm ɖade teƒe aɖe si mayɔ be do yibɔ, la me gaƒoƒo 24. Metsɔ ɣeyiɣi sia ƒe akpa gãtɔ do gbe ɖae.\nLe ŋkeke enyi megbe la, gaxɔdzikpɔlawo ɖe mɔ nam megakpɔ Margaritha ake. Eɖi ku ŋutɔ, eye avi dzi ko wònɔ madzudzɔmadzudzɔe. Medze agbagba ɖesiaɖe de dzi ƒo nɛ. Wobia gbe mí hekplɔ mí de keteke yi Casablanca, afisi woɖe asi le Margaritha ŋu le. Wokplɔm yi asaɖa aɖe me le Port Lyautey (si woyɔna fifia be Kenitra), si gbɔ didi kilometa 180 aɖewo tso afima. Switzerland dziɖuɖuteƒenɔla ɖo aɖaŋu na Margaritha be wòatrɔ ayi Switzerland, gake egbe nuteƒewɔwɔtɔe be yemadzo agblẽm ɖi o. Le ɣleti eve siwo me menɔ Port Lyautey la, ezɔa mɔ tso Casablanca va srãam kpɔna gbesiagbe hetsɔa nuɖuɖu vɛ nam.\nƑe ɖeka do ŋgɔ la, Yehowa Ðasefowo ɖe agbalẽ aɖe ɖe go si ƒe tanyae nye Kreuzzug gegen das Christentum (Aʋahoho Ðe Kristotɔnyenye Ŋu) be woatsɔ ahe amewo ƒe susu ava Ðasefowo ƒe Nazi dziɖuɖua ƒe akpa dzi manɔmanɔ dzi. Esime menɔ gaxɔa me la, Yehowa Ðasefowo ƒe alɔdzedɔwɔƒe si le Bern ŋlɔ agbalẽ na Franse dziɖuɖumegãwo hetsɔ agbalẽa ɖeka de eme kple susu be woatsɔ aɖo kpe edzi be míenye Nazitɔwo o. Margaritha hã dzea agbagba yia dziɖuɖumegãwo gbɔ ɖaɖea nu me na wo be míedze agɔ aɖeke o. Mlɔeba, le ƒe 1939 ƒe nuwuwu la, woɖe mɔ na mí be míadzo le Morocco.\nÐe míegaɖo meli ɖo ta Brazil ake hafi se be Germanytɔwo ƒe ƒugɔmeʋawɔʋuwo nɔ tɔdziʋuwo dzi dzem le Atlantik-ƒua dzi eye be meli si me míele koŋ dimee wonɔ. Togbɔ be asitsalawo ƒe melie míaƒe ʋu, si woyɔna be Jamaique, nye hã la, tuwo nɔ eƒe ŋgɔ kple megbe fũ. Le ŋkeke me la, ʋumemegãa mekua ʋua toa mɔ tẽ o eye wònɔ tu dam ɖe ŋgɔ edziedzi. Le zã me la, míetsia akaɖiwo katã be Germanytɔwo nagakpɔ mí o. Aleke míaƒe dzi dze eme mlɔeba enye si be, le ɣleti atɔ̃ kple edzivɔ siwo míedzo le Europa megbe la, míeɖadze ɖe Santos, Brazil ƒe melidzeƒe, le February 6, 1940 dzi!\nMegayi Mɔ Ake\nDu gbãtɔ si wotsɔ na mí be míaɖe gbeƒã le enye Montenegro, si le Braziltɔwo ƒe anyiehenuto si nye Rio Grande do Sul me. Edze ƒã be wona subɔsubɔhakplɔlawo nya nu tso míaƒe vava ŋu. Le gbeƒãɖeɖe gaƒoƒo eve pɛ ko megbe la, kpovitɔwo lé mí hexɔ míaƒe agba siwo dzi wolé Biblia me nuƒowo ɖo, míaƒe agbalẽwo katã, kple míaƒe gbedzidekplo si wowɔ kple kposɔgbalẽ, si míeƒle le Morocco gɔ̃ hã, le mía si. Nunɔla aɖe kple dudɔnunɔla aɖe si nye Germanytɔ nɔ mía lalam le kpovitɔwo ƒe dɔwɔƒea. Wonɔ to dzi se Nɔviŋutsu Rutherford ƒe nuƒoawo dometɔ ɖeka le míaƒe agbaƒomɔ̃ si hã woxɔ le mía si la dzi. Le nyateƒe me la, ɖeko Nɔviŋutsu Rutherford yi nyawo gbɔ tẽ! Esi wòɖo akpa si ƒo nu tso Vatikan ŋu la, nunɔlaa ƒe ŋkuwo biã eye wòdo dziku vevie.\nLe bisiɔp si le Santa Maria ƒe biabia nu la, kpovitɔawo ɖe mí yi Pôrto Alegre, si nye fiadua me. Eteƒe medidi o woɖe asi le Margaritha ŋu eye wòte ɖe Switzerland dziɖuɖuteƒenɔla ŋu hebia kpekpeɖeŋu. Dziɖuɖuteƒenɔlaa ɖo aɖaŋu nɛ be wòatrɔ ayi Switzerland. Egagbe ake be yemadzo agblẽm ɖi o. Margaritha nye zɔhɛ nuteƒewɔla ɣesiaɣi. Le ŋkeke blaetɔ̃ megbe la, wobia gbem heɖe asi le ŋunye. Kpovitɔawo tsɔ tiatia aɖe ɖo mía ŋkume: midzo le dukɔa me hafi ŋkeke ewo nava yi, alo “miakpɔ emetsonu.” Le dɔwɔƒegã ƒe mɔfiame te la, míedzo yi Rio de Janeiro.\n“Taflatse Xlẽ Agbalẽvi Sia”\nTogbɔ be nu ɖedzileameƒo sia dzɔ le Brazil-dukɔa me ɖoɖo teti ko hã la, dzi dzɔ mí ale gbegbe! Ne èbu eŋu kpɔ la, míele agbe, agbalẽwo gayɔ míaƒe akplowo me ake, eye Rio de Janeiro bliboa katã le mía si me míaɖe gbeƒã le. Gake aleke míele gbeƒãa ɖe gee esime míese Portugalgbea nyuie o? To ɖaseɖigbalẽ aɖe dzi. Portugalgbe me nyagbɔgblɔ gbãtɔ si míesrɔ̃ hezãna le gbeƒãɖeɖedɔa me enye “Por favor, leia este cartão” (“Taflatse Xlẽ Agbalẽvi Sia”). Eye aleke gbegbe agbalẽvi sia ɖe vii enye si! Le dzinu ɖeka ko me la, míema agbalẽ 1,000 kple edzivɔwo. Amesiwo xɔ míaƒe Biblia-srɔ̃gbalẽawo dometɔ geɖe va xɔ nyateƒea emegbe. Le nyateƒe me la, míaƒe agbalẽwo ɖi ɖase nyuie wu alesi mía ŋutɔwo míaɖii gɔ̃ hã. Esia na mekpɔ vevienyenye si le míaƒe agbalẽwo tsɔtsɔ na ɖetsɔlemetɔwo ŋu la dze sii.\nRio de Janeiro ye nye Brazil ƒe fiadu ɣemaɣi, eye woxɔa míaƒe gbedasia nyuie vevietɔ le dziɖuɖudɔwɔƒewo. Mɔnukpɔkpɔ su asinye meɖi ɖase na dudɔnunɔla si kpɔa ganyawo dzi kple esi kpɔa asrafowo dzi. Le ɣeyiɣi siawo me la, mekpɔe dzesii kɔte be Yehowa ƒe gbɔgbɔe kpe ɖe ŋunye.\nGbeɖeka esi menɔ gbeƒã ɖem le dugbadzaƒe aɖe le Rio titina la, mege ɖe Ʋɔnudrɔ̃nyawo Gbɔkpɔƒe le manyamanya me. Kasia manya la, menɔ ŋutsu aɖewo siwo do awu yibɔ abe kunu wɔmee wonɔ ene la dome. Mete ɖe ŋutsu bubume aɖe ŋu hetsɔ ɖaseɖigbalẽa de esi. Menye kuteƒee wonɔ o. Le nyateƒe me la, nyadɔdrɔ̃ mee mege ɖo, eye ʋɔnudrɔ̃lae menɔ nua ƒom na. Eko nu hewɔ dzesi na dzɔlawo be womegawɔ nanekem o. Exɔ agbalẽ si nye Children * la ƒe tata ɖeka kple dzidzɔ hewɔ nudzɔdzɔ. Esi metrɔ dzo yina la, dzɔlaawo dometɔ ɖeka fia asi nuŋɔŋlɔ gã aɖe si le ʋɔtrua ŋu nam: Proibida a entrada de pessoas estranhas (Mɔɖeɖe Meli Be Amedzro Aɖeke Nava Afisia O).\nAnyigbamama tseku bubu enye melidzeƒea. Gbeɖeka la, medo go ƒudzidela aɖe si xɔ agbalẽawo hafi trɔ yi ƒu dzi. Emegbe míedo goe le takpekpe aɖe me. Eƒe ƒomea me tɔwo katã va xɔ nyateƒea, eye eya ŋutɔ nɔ ŋgɔyiyi nyuiwo wɔm. Ema na dzi dzɔ mí ale gbegbe.\nGake menye nusianue zɔ tẽ o. Ɣleti ade ƒe dukɔmenɔgbalẽ si wona mí be míanɔ dukɔa me la ku, eye nusi ko nɔ míalalam enye mía nyanya. Esi míeŋlɔ agbalẽ ɖo ɖe dɔwɔƒegã la ku ɖe míaƒe nɔnɔmea ŋu la, míexɔ lɛta fadziname aɖe tso Nɔviŋutsu Rutherford gbɔ, si me wòde dzi ƒo na mí le be míayi edzi abia be woakekee ɖe nu na mí eye wòfia alesi míaɖe afɔe la mí. Enye míaƒe didi be míanɔ Brazil, eye to senyala aɖe ƒe kpekpeɖeŋu me la, dukɔa me nɔnɔ ɖaa ƒe mɔɖegbalẽ su mía si mlɔeba le ƒe 1945 me.\nƔeyiɣi Didi ƒe Dɔdasi\nGake do ŋgɔ na ema la, míedzi mía viŋutsu Jonathan le ƒe 1941 me, Ruth le ƒe 1943 me, eye Esther le ƒe 1945 me. Be mate ŋu akpɔ míaƒe ƒomea si le dzidzim ɖe edzi ƒe hiahiãwo gbɔ la, ehiã be madi ŋutilãmedɔ awɔ. Margaritha yi ɣeyiɣiawo katã ƒe gbeƒãɖeɖedɔa dzi vaseɖe esime míedzi mía vi etɔ̃lia.\nMíaƒe ƒome bliboa wɔ gbeƒãɖeɖedɔa ɖekae tso gɔmedzedzea me le dugbadzaƒewo, ketekeɖoƒewo, mɔdodowo dzi, kple asitsaƒewo. Míemaa Gbetakpɔxɔ kple Nyɔ! le Memleɖa fiẽsiwo ɖekae, eye ŋkeke siawo nye dzidzɔɣi veviwo na mí.\nLe aƒeme la, dɔ nɔ ɖeviawo dometɔ ɖesiaɖe si wowɔna gbesiagbe. Jonathan ƒe dɔe nye be wòakplɔ dzodoƒea ahatutu stov la ŋu. Nyɔnuviawo tutua nufamɔ̃a ŋu, kplɔa aƒea me, hetutua míaƒe afɔkpawo ŋu. Esia kpe ɖe wo ŋu wosrɔ̃ alesi woaɖo nuwo ɖe ɖoɖonu ahanya alesi woakpɔ nuwo gbɔ le wo ɖokui sii. Egbea la, mía viawo nye dɔwɔla moveviɖola siwo léa be na woƒe aƒe kple nunɔamesiwo, si nye dzidzɔ na mía kple Margaritha.\nMíekpɔ egbɔ hã be ɖeviawo nɔa anyi kpoo le kpekpewo me. Hafi wɔnawo nadze egɔme la, míenaa wonoa tsi kplu ɖeka heɖɔna aɖuɖɔ. Le kpekpea me la, Jonathan nɔa nye miame, Ruth nɔa nye ɖusime, Margaritha kplɔnɛ ɖo, eye Esther nɔa eƒe ɖusime. Esia kpe ɖe wo ŋu be, tso keke woƒe ɖevi me la, wodzea akɔ anyi ɖua gbɔgbɔmenuɖuɖu.\nYehowa yra ɖe míaƒe agbagbadzedzewo dzi. Mía viwo katã yi edzi le Yehowa subɔm nuteƒewɔwɔtɔe hele gome kpɔm le gbeƒãɖeɖedɔa me kple dzidzɔ. Jonathan nye hamemegã fifia le Novo Méier Hamea me le Rio de Janeiro.\nKaka ƒe 1970 naɖo la, mía viwo katã ɖe srɔ̃ hedzo le mía gbɔ, eyata mía kple Margaritha míetso nya me be míaʋu aɖasubɔ le afisi hiahiã lolo wu le. Poços de Caldas, si le Minas Gerais Nuto me ye míeyi gbã, eye ɣemaɣi la, Fiaɖuƒegbeƒãɖelawo ƒe ƒuƒoƒo sue aɖe si me ame 19 nɔ koe nɔ anyi. Melé blanui ŋutɔ esi mekpɔ woƒe takpeƒe zi gbãtɔ—enye xɔtexɔ aɖe si ŋu fesre aɖeke menɔ o, si hiã dzadzraɖo geɖe. Enumake míete Fiaɖuƒe Akpata si anyo wu didi eye medidi hafi míeke ɖe xɔ dzeani aɖe si le teƒe nyui aɖe ŋu o. Tɔtrɔ kae nye si ema he vɛ! Ƒe ene kple afã megbe la, gbeƒãɖelawo ƒe xexlẽme dzi ɖe edzi ɖo 155. Le ƒe 1989 me la, míeʋu yi Araruama, le Rio de Janeiro, eye míesubɔ le afima ƒe asieke. Le afisia la, woɖo hame eve le míaƒe afima nɔɣi.\nWoɖo Míaƒe Dɔdasi me Léle Ðe Asi Teƒe na Mí\nLe ƒe 1998 me la, lãmesẽnyawo kple didi be míate ɖe mía viwo ŋu na míeʋu yi São Gonçalo, Rio de Janeiro. Mekpɔtɔ nye hamemegã le afima. Míewɔa míaƒe ŋutete be míakpɔ gome le gbeƒãɖeɖedɔa me edziedzi. Margaritha doa vivi ɖe gbeƒãɖeɖe na amewo le asigã aɖe si te ɖe mía ŋu me, eye hamea nyo dɔme na mí na anyigbamama mí ɖe afisi te ɖe míaƒe aƒeme ŋu, si na wònɔa bɔbɔe na mí be míawɔ gbeƒãɖeɖedɔa alesi míaƒe lãmesẽ aɖe mɔe.\nƑe 60 kple edzivɔwoe nye sia mía kple Margaritha míenye Yehowa subɔla ɖeadzɔgbewo. Mía ŋutɔwo míekpɔe be ‘dziɖulawo alo nusiwo li fifi alo nusiwo le vava ge alo kɔkɔƒe alo gogloƒe alo nuwɔwɔ bubu aɖeke mate ŋu amã mí atso Mawu ƒe lɔlɔ̃, si le Kristo Yesu, mía Aƒetɔ me la gbɔ o.’ (Romatɔwo 8:38, 39) Eye dzidzɔ kae nye si wònye be míekpɔ “alẽ bubuwo,” siwo si mɔkpɔkpɔ wɔnuku le be yewoanɔ agbe mavɔ le anyigba deblibo, si Mawu ƒe nuwɔwɔ dzeaniwo ƒo xlã dzi la nuƒoƒoƒu teƒe! (Yohanes 10:16) Hame ɖeka pɛ, si me gbeƒãɖela 28 nɔ ye nɔ Rio de Janeiro esime míeva le ƒe 1940 me. Egbea hame siwo ade 250 ye li, eye Fiaɖuƒegbeƒãɖelawo wu 20,000.\nNuwo dzɔ siwo ate ŋu ana míatrɔ ayi míaƒe ƒometɔwo gbɔ le Europa hafi. Gake teƒe si Yehowa de dɔ mía si le enye Brazil. Dzidzɔ ka gbegbee nye si wònye be míelé eme ɖe asi!\n^ mm. 11 Yehowa Ðasefowoe ta wo, gake womegale wo tam o.\n^ mm. 12 Yehowa Ðasefowoe ta wo, gake womegale wo tam o.\n^ mm. 33 Yehowa Ðasefowoe tae, womegale etam o.\nLe Habɔbɔa ƒe agble me le Steffisburg, Switzerland, le ƒe 1930-awo ƒe nuwuwu (nyee ma le miame ɖaa)\nDo ŋgɔ ʋɛ na míaƒe srɔ̃kpekpe, le ƒe 1939 me\nCasablanca, le ƒe 1940 ƒeawo me\nƑome bliboa nɔ gbeƒã ɖem\nGomekpɔkpɔ le subɔsubɔdɔa me edziedzi egbea\nƉoe Ɖe Amewo Ɖoe Ɖe Amewo Míelé Míaƒe Dɔdasi Me Ðe Asi\nw02 11/1 axa 20-25